10 Kelab Yang Tidak Pernah Tersingkir Ke Liga Bawahan

Sepanjang sejarahnya, bola sepak telah memainkan peranan penting dalam membentuk identiti dan budaya serantau. Dan terdapat beberapa pasukan dimana sejarah mereka penuh dengan eksploitasi legenda mereka baik dalam persaingan domestik mahupun di Eropah. Tidak banyak pasukan berjaya mengekalkan tahap konsistensi dengan peredaran masa, walaubagaimanapun, terdapat beberapa kelab tidak pernah mengalami penurunan ke tahap yang lebih rendah dalam persaingan domestik sepanjang sejarah mereka.

Di bawah adalah senarai 10 kelab di seluruh Eropah yang tidak pernah disingkirkan ke liga bawahan.

Sesuai dengan status sebagai pasukan paling berharga di dunia, tidak mengejutkan Los Blancos tidak pernah diturunkan dari liga teratas Sepanyol sejak kelab itu ditubuhkan pada tahun 1902 sebagai Kelab Bola Sepak Madrid. Dalam sejarah mereka yang terkenal, kelab itu telah mengumpul 32 kejuaraan La Liga, 19 Copa del Rey, 9 Supercopa de España, 1 Copa Eva Duarte dan 1 Copa de la Liga. Dalam keseluruhan sejarah mereka dalam liga Sepanyol, kedudukan yang paling rendah pernah mereka duduki ialah tangga ke-11 pada musim 1947/48.

Namun hal tersebut dengan cepat dilupakan kerana pasukan Madrid pada tahun 1950-an, yang dianggap sebagai antara pasukan terhebat yang pernah menguasai Eropah, memenangi lima edisi pertama takhta Eropah. Real telah memenangi 12 gelaran dalam 16 tahun antara 1953/54 dan 1968/69.

Malahan mereka kini masih lagi antara kelab yang paling berjaya dalam pertandingan Eropah, setelah memenangi rekod 11 gelaran Liga Juara-Juara Eropah / UEFA dan memegang rekod bersama untuk 3 Piala Intercontinental. Itu tidak termasuk kejayaan dalam pertandingan yang lebih rendah statusnya iaitu dua Piala UEFA, dua Piala Super UEFA dan dua Piala Dunia Kelab FIFA.

Sejak ditubuhkan pada tahun 1899 oleh sekumpulan pemain Switzerland, Inggeris dan Catalan yang dipimpin oleh Joan Gamper, Blaugrana sentiasa bermain di peringkat teratas. Sehingga tahun 1929, ketika La Liga dibentuk, ketika Sepanyol belum mempunyai liga bola sepak kebangsaan, Barcelona bersaing dalam kejohanan serantau Catalonia, pemenangnya akan bertanding dalam Copa del Rey bersama dengan juara serantau yang lain. Barca memenangi 22 daripada 37 edisi terakhir sehingga ia dimansuhkan pada tahun 1940.

Dalam era La Liga, walaupun menikmati permulaan yang berjaya dengan memenangi edisi pertama, Barca terpaksa menunggu sehingga tahun 1945 untuk gelaran liga kedua. Tiga musim sebelum itu, Barcelona menduduki tempat ke-12, yang kekal paling rendah pernah dicapai oleh kelab sehingga hari ini.

Tetapi bukan setakat sejarah yang hebat, Barcelona juga turut menguasai bola sepak moden, memenangi La Liga 13 kali sejak 1990/91. Kecuali berada di tempat keenam pada 2002/03, Barcelona tidak pernah menamatkan liga di bawah tangga empat teratas La Liga sejak 1987/88.

Bersama Barcelona dan Real Madrid, kelab ini adalah salah satu daripada tiga anggota terawal Primera División yang tidak pernah diturunkan dari bahagian teratas. Athletic juga merupakan kelab yang mempunyai sejarah yang kaya, setelah memenangi liga lapan kali, dan kedua dibelakang Barcelona dalam kejuaraan Copa del Rey dengan memenanginya 23 kali.

Malangnya, tidak seperti kedua-dua gergasi Sepanyol tersebut, Atletic adalah sebuah kelab yang mendapati ianya sukar untuk menterjemahkan masa lalu mereka yang berjaya ke zaman moden.

Malah, Athletic sangat jauh dari senarai pasukan yang berpeluang untuk memenangi liga pada musim 2006/07, di mana mereka menamatkan liga di tangga ke-17, hanya satu kedudukan di atas Celta de Vigo yang tersingkir. Kali terakhir mereka memenangi liga adalah pada tahun 1983/84, setahun selepas mereka memenangi Copa del Rey. Sejak itu, Athletic telah mengalami tempoh yang penuh suram.

Sejak permulaan Serie A pada tahun 1929/30, hanya satu kelab yang tidak pernah tersingkir ke Serie B - Inter Milan. Inter adalah salah satu pasukan bola sepak paling berjaya dalam sejarah, baik di Itali dan di Eropah.

Secara domestik mereka telah memenangi sejumlah 30 trofi, termasuk 18 kali kejuaraan liga di mana mereka di kedudukan kedua terbanyak bersama seteru setempat AC Milan dan di belakang Juventus (32). Kemenangan Coppa Italia sebanyak tujuh kali dan Supercoppa Italiana lima kali.

Dari 2006 hingga 2010, kelab itu mengharungi satu tempoh terbaik dalam sejarah mereka apabila memenangi lima gelaran liga berturut-turut, menyamai rekod sepanjang masa. Dalam tempoh ini, mereka juga memenangi Coppa Italia dan Supercopa Italiana dua kali, dan kemuncaknya adalah Juara Liga Juara-Juara pada tahun 2010 bersama-sama dengan Coppa Italia dan Scudetto, menyempurnakan treble untuk Nerazurri - pencapaian yang tidak pernah dicapai oleh mana-mana pasukan Itali.

Pasukan Hamburger SV (dahulu dipanggil Hamburg atau HSV) secara rasminya ditubuhkan pada bulan Jun 1919 hasil gabungan antara tiga kelab sebelumnya. Tetapi liga bola sepak profesional pertama Jerman, Bundesliga, wujud hanya sekitar setengah abad kemudian pada tahun 1963.

HSV adalah salah satu daripada 16 kelab yang dijemput untuk menyertai musim pertama. Sejak itu, meskipun Bundesliga mempunyai pasukan seperti Bayern Munich, pasukan bola sepak HSV tetap menjadi satu-satunya pasukan yang mempunyai rekod unik di mana mereka hanya bertanding di liga teratas bola sepak Jerman tanpa pernah tersingkir.

Sebenarnya, Hamburg pernah sangat hampir diturunkan ke liga bawahan - dua kali. Pasukan SpVgg Greuther Fürth boleh dianggap malang selepas seri 1-1 pada agregat pada dua aksi timbal balik pada musim 2013/14 selepas Hamburg menduduki tangga ke-16.

Kembali ke tangga bawahan pada musim yang seterusnya, Hamburg dikira sangat bernasib baik kerana telah terselamat dari satu lagi penyingkiran playoff, dalam masa yang singkat. Mengalahkan Karlsruhe 3-1 bermakna mereka masih kekal satu-satunya pasukan di liga teratas Jerman yang tidak pernah diturunkan.

Ajax tidak pernah diturunkan dari Liga Eredivisie Belanda - salah satu daripada tiga pasukan yang mempunyai rekod yang sama sejak penubuhan liga pada tahun 1956 - dua lagi adalah Feyenoord dan PSV. Ajax adalah kelab paling berjaya di Belanda, dengan 33 gelaran Eredivisie dan 18 Piala KNVB dan merupakan salah satu kelab "tiga teratas" yang menguasai persaingan itu.

Impak Ajax di Eropah telah merosot sejak dekad yang lalu, di mana trofi antarabangsa terakhir mereka ialah Piala Intercontinental 1995 dan Liga Juara-Juara 1995, di mana pasukan Ajax di bawah Louis van Gaal mengalahkan AC Milan di final. Kemuncak kejayaan Van Gaal datang pada 1994/95, di mana Ajax menjadi yang pertama, dan setakat ini satu-satunya pasukan yang menghabiskan seluruh musim Eredivisie tanpa kalah.

Tahun-tahun kebelakangan ini telah menyaksikan kebangkitan semula mereka, sekurang-kurangya di peringkat domestik, dengan Ajax merangkul 4 gelaran Eredivisie yang terakhir berturut-turut. Mengharungi tempoh pasang surut, satu perkara yang tetap terkenal di Ajax adalah pemain bola sepak legenda yang lahir melalui akademi mereka. Legenda seperti Johan Cruyff, Edwin van der Sar, Dennis Bergkamp, Patrick Kluivert dan Marco van Basten semuanya datang dari akademi Ajax.

Benfica adalah salah satu kelab "Tiga Teratas" di Portugal yang tidak pernah diturunkan dari Liga Perdana sejak ditubuhkan pada tahun 1934. Di antara mereka, ketiga-tiga pasukan telah memenangi semuanya tetapi Benfica telah memenangi Liga Primeira dengan rekod 35 kali . Bersama dengan banyak lagi kejuaraan yang dimenangi menjadikan mereka kelab Portugal yang paling berjaya dari segi gelaran domestik (73) dan gelaran keseluruhan - menjadi satu-satunya kelab yang memenangi semua pertandingan Portugis.

1960-an adalah Zaman Emas untuk kelab itu. Pasukan yang diwakili Eusebio - satu-satunya pemain yang pernah memenangi Ballon d'Or untuk kelab Portugis yang mengetuai Benfica melalui tempoh di mana kelab tersebut memenangi lapan gelaran Liga Perdana. Mereka turut memainkan peranan dalam memecah monopoli Real Madrid di Eropah, memenangi dua gelaran Piala Eropah berturut-turut pada tahun 1961 dan 1962, dan menjadi naib juara di Piala Interkontinental pada kedua-dua tersebut.

Zaman gelap dalam sejarah Benfica di mana mereka menghadapi banyak masalah kewangan bermakna Benefica hanya memenangi tiga gelaran Liga antara tahun 1991 hingga 2013, malah merosot ke posisi keenam dan yang paling rendah pada musim 2000/01. Walaupun begitu, mereka tidak pernah hampir ke zon penyingkiran, dan telah bangkit semula pada musim-musim kebelakangan ini, memenangi gelaran Primeira dalam dua tahun terakhir sebelum ini, dan juga tiga kejuaraan domestik pada 2013/14.

Seperti Benfica, Porto juga merupakan salah satu daripada kelab "Tiga Teratas" di Portugal yang telah bertanding dalam setiap musim Liga Perdana sejak penubuhannya pada tahun 1934. Porto adalah salah satu pasukan Portugis paling berjaya, dengan jumlah 74 trofi rasmi, kedua di belakang Benfica(76), yang merangkumi 27 gelaran liga - lima daripadanya dimenangi secara berturut-turut antara 1994/95 hingga 1998/99.

Porto juga kekal sebagai satu-satunya pasukan dalam sejarah liga Portugal yang telah memenangi dua gelaran dan tidak kalah sepanjang musim - pada musim 2010/11 dan 2012/13. Musim 2010/11 menyaksikan Porto memenangi gelaran dengan perbezaan 21 mata antara mereka dan juara bertahan Benfica, yang berada di tempat kedua. Ia adalah rekod perbezaan yang paling besar antara juara dan naib juara.

Porto adalah satu-satunya kelab Portugal yang telah memenangi Piala UEFA / Liga Europa, Piala Super UEFA dan Piala Intercontinental. Di samping Barcelona, Real Madrid dan Manchester United, Porto juga memegang penghormatan untuk penampilan terbanyak di peringkat kumpulan Liga Juara-Juara UEFA (20), kejuaraan yang mereka menangi di bawah Jose Mourinho pada 2004.

Boleh dianggap sesuatu yang menarik, PSG mungkin satu-satunya kelab di dunia yang bermain dalam liga yang lebih rendah tahapnya selepas bermain dalam liga yang lebih tinggi dalam saingan yang sama, tetapi tidak pernah secara rasmi diturunkan - menjadikannya satu-satunya kelab dalam Liga Perancis yang memiliki penghormatan tersebut.

Paris Saint-Germain diasaskan pada tahun 1970 apabila Paris FC digabungkan dengan Stade Saint-Germain. PSG telah dibenarkan untuk memulakan perjalanan dalam Ligue 2 pada musim 1970/71 di mana mereka melakukan impak dengan pantas, memenangi promosi untuk ke Ligue 1 dalam musim pertama dan mewujudkan kelompok peminat yang tegar dalam masa yang sama .

Walaupun tidak memiliki pelbagai kejuaraan seperti kebanyakan kelab-kelab lain dalam senarai ini, PSG telah merasai kejayaan dengan cara mereka yang tersendiri, setelah memenangi takhta Ligue 1 sebanyak lima kali. Pada 2012, PSG telah di 'ubah suai' dan secara drastik berjaya mengubah nasib mereka, di mana tiga daripada lima takhta liga Perancis yang dicapai dalam tempoh tiga tahun berturut-turut sebelum ini, termasuk empat kejuaraan domestik pada dua musim yang lalu.

Sejak permulaan Liga Perdana Inggeris pada tahun 1992, tujuh kelab, iaitu Arsenal, Liverpool, Aston Villa, Manchester United, Everton, Tottenham Hotspur dan Chelsea sentiasa bermain di peringkat teratas. Tetapi, sebelum itu peringkat tertinggi bola sepak Inggeris hanyalah 'bola sepak Liga Divisyen satu', yang mempunyai sejarah seawal 1888, setiap satu daripada pasukan ini telah diturunkan sekurang-kurangnya sekali, menjadikan kelab-kelab Inggeris yang wujud kini telah diturunkan sekurang-kurangnya sekali dari liga tertinggi negara tersebut.

Arsenal adalah pasukan yang paling lama berada dalam pentas teratas dengan kali terakhir mereka diturunkan adalah lebih daripada satu abad yang lalu iaitu pada musim 1912/13 liga bahagian satu. Mereka juga satu-satunya pasukan yang diturunkan hanya sekali sepanjang kewujudan mereka.

Pasukan yang memegang rekod kejuaraan Divisyen Satu, Manchester United (20) telah diturunkan sebanyak lima kali dalam sejarah keseluruhan mereka dan kali terakhir bermain dalam bahagian dua adalah pada 1974/75. Juara bertahan Chelsea telah diturunkan enam kali, setelah bermain dalam bahagian kedua kali terakhir pada musim 1988/89 dan peneraju liga semasa Manchester City pula bermain dalam divisyen kedua ketika musim 2001/02.


Biodata Dr.Muhammed Abdul Khalid : Pakar Ekonomi Berjiwa Rakyat

Nama Dr.Muhammed Abdul Khalid tiba-tiba meniti di bibir ramai warga Malaysia selepas pandangan beliau dalam sebuah rancangan wawancara yang disiarkan di TV3 pada hujung Oktober lalu.

Dengan loghat utara yang pekat, Dr.Muhammed Abdul Khalid menjawab soalan pertama panel dengan penerangan yang cukup mudah, sesuatu yang menjadi identiti beliau sekian lama. Walaupun bergelar seorang akademik yang mempunyai pengetahuan tinggi, kelebihan Dr.Muhammed Abdul Khalid yang dikagumi adalah keupayaan beliau menafsirkan sesuatu dalam cara yang mudah difahami tanpa memerlukan penggunaan perkataan bersifat 'mumbo-jumbo' yang kerap mengangkiti ramai cendekiawan di negara kita.

Ramai pasti mengenali beliau sebagai penulis dan penyelidik kepada buku 'The Colours of Inequality : Ethnicity, Class, Income and Wealth in Malaysia.' Buku tersebut secara konsisten terletak dalam senarai buku terlaris penjual-penjual buku dan kandungan buku tersebut ditulis sama seperti bagaimana Dr.Muhammed Abdul Khalid menerangkan tentang sesuatu perkara.

Anak kelahiran Pulau Pinang, Dr.Muhammed Abdul Khalid adalah seorang ahli ekonomi Melayu yang boleh dikatakan muda. Belajar di Universiti of Southern California dalam jurusan kewangan, beliau melanjutkan pengajian peirngkat sarjana di Universiti Malaya dalam bidang ekonomi.

Selepas itu, beliau menambah koleksi kelulusan sarjana beliau dengan melanjutkan pengajian di Paris Institute of Political Studies dalam bidang Hubungan Awam sebelum bergelar Doktor Falsafah melalui Institusi yang sama pada tahun 2010.

Kajian beliau sejak dulu dapat disimpulkan dalam 3 isu besar yang menyebabkan ketidak seimbangan ekonomi di Malaysia.

Yang pertama, berlakunya diskriminasi kaum terhadap graduan bangsa Melayu walaupun graduan Melayu itu mempunyai kadar kelayakan yang sama dengan graduan bangsa lain. Diskriminasi yang berlaku datang dalam bentuk peluang mendapatkan pekerjaan, kadar gaji serta layanan di tempat kerja dan ini menyukarkan graduan Melayu mengumpulkan aset.

Kedua, perbezaan jurang di antara harta warisan atau harta pusaka yang diterima, cukup berbeza di antara bangsa ke bangsa di Malaysia. Kajian beliau membuktikan segelintir ibu bapa kaum Cina mempunyai keupayaan meninggalkan aset yang jauh lebih besar nilainya berbanding ibu bapa kaum lain, yang membolehkan individu berbangsa Cina mempunyai kelebihan dalam persaingan ekonomi.

Yang terakhir dan kerap kali menjadi kritikan beliau, adalah kegagalan pihak pemegang amanah berbangsa Melayu, yang tidak mengendahkan status sosioekonomi bangsa Melayu baik dari segi politik mahupun pengurusan kerajaan. Menurut kajian beliau, pemimpin-pemimpin politik berbangsa Melayu terlalu cenderung untuk menghabiskan masa dengan berpolitik berbanding membantu meningkatkan lagi taraf ekonomi orang Melayu.

Berpengalaman luas dalam bidang ekonomi, Dr. Muhammed Abdul Khalid mempunyai kemahiran berbahasa Inggeris dan Perancis dengan lancar. Kini beliau berkhidmat sebagai Pengarah Urusan dan Ahli Ekonomi kepada DM Analytics, sebuah badan yang bertanggungjawab mengkaji realiti sebenar kesan dasar ekonomi pada golongan peringkat bawahan. Turut bersama beliau adalah dua orang lagi ahli ekonomi terkenal Malaysia, Tan Sri Professor Kamal Salih dan Dr. Muhammad Ikmal Mohd. Said.

Pengalaman yang beliau perolehi juga bukan calang-calang. Beliau pernah berkhidmat sebagai Juruanalisis bersama Institut of Strategic and International Studies (ISIS) kemudian berhijrah ke Suruhanjaya Sekuriti Malaysia sebagai Pengarah Ekonomi. Kejayaan beliau di situ membolehkan beliau dipancing oleh Khazanah Research Institute sebagai Pengarah Penyelidikan sebelum mengasaskan DM Analytics ketika ini.

Dr. Muhammed Abdul Khalid banyak memberikan ceramah dan pandangan yang membuatkan banyak pihak tidak senang duduk, bukan sekadar pihak pemerintah, malahan kepada kumpulan individu dan peniaga yang kerap mengambil kesempatan ke atas ketidak seimbangan ekonomi ini.

Bagi mereka yang berminat untuk mendalami pandangan Dr. Muhammed Abdul Khalid dengan lebih halus, selain daripada buku karangan beliau, anda juga boleh memuat turun dua tesis beliau yang bertajuk 'Discrimination of high degrees: race and graduate hiring in Malaysia' yang telah diterbitkan dalam Journal of Asia Pacific Economic pada tahun 2016 dan 'Household wealth in Malaysia: Composition and inequality among ethnic groups' yang terbit dalam Jurnal Ekonomi Malaysia pada tahun 2011. Kami kongsikan pautan di bawah.

Untuk yang berminat membaca lebih lanjut selepas khatam buku 'The Colours of Inequality : Ethnicity, Class, Income and Wealth in Malaysia', kami mencadangkan kepada anda untuk mencari buku 'Income Inequality and Poverty in Malaysia' karya Shireen Mardziah Hashim yang membawakan isu sama yang diperjuangkan Dr. Muhammed Abdul Khalid dalam bentuk lebih berat.


Bank Negara Ceritakan Sebabnya Mengapa Anda Tidak Mampu Membeli Rumah

Pelbagai tuduhan dilemparkan ke atas Bank Negara ekoran penurunan kadar kelulusan pinjaman perumahan yang berlaku di negara kita. Desakan masyarakat supaya pinjaman dipermudahkan tidak diendahkan, kerana Bank Negara percaya industri perumahan di negara kita yang sepatutnya menurunkan kos dan mempercepatkan bekalan.

Diakui kos perumahan di negara kita memang menjadi isu dan agenda utama masyarakat Malaysia. Dengan harga rumah setinggi 4.4 kali median pendapatan tahunan purata orang ramai, kos untuk mempunyai rumah cukup menakutkan. Buat pengetahuan anda, median pendapatan negara kita adalah RM5,228 menjadikan harga rumah mampu milik di negara kita pada sekitar RM276,000 sekarang.

Menurut laporan Institut Kajian Khazanah, harga rumah mampu milik yang baik adalah pada tahap 3 kali gaji median negara atau sekirar RM188,000. Walaupun begitu, jika dibandingkan dengan negara luar, nilainya masih lagi rendah dengan Hong Kong mencapai 19 kali ganda median pendapatan atau Beijing 14.5 kali ganda median.

Hanya 20 peratus rumah yang dilancarkan pada suku pertama tahun ini dijual pada harga RM250,000 ke bawah, menurun daripada kadar 33 peratus yang direkodkan pada tahun 2010 hingga 2014. Majoriti rumah di negara kita dijual pada harga RM250,000 ke RM500,000.

Menurut Gabenor Bank Negara, Muhammad Ibrahim, semua ini adalah berpunca daripada masalah pendapatan yang tidak mencukupi dan harga rumah yang terlalu mahal, bukannya daripada masalah pinjaman tidak diluluskan kerana fasiliti pinjaman telah pun disediakan lebih daripada mencukupi.

Dilaporkan, hanya separuh daripada jumlah penduduk Kuala Lumpur memiliki rumah sementara statistik jumlah pemilikan rumah nasional adalah pada kadar 72.5 peratus. Perancangan kerajaan Malaysia untuk meningkatkan taraf hidup orang ramai diharapkan membantu melalui pembinaan lebih banyak perumahan mampu milik, pelepasan cukai bagi pemaju perumahan swasta dan subsidi kepada bakal pembeli rumah mampu milik.

Pihak bank memang mengakui setakat ini mengamalkan mengambil sikap berhati-hati dalam memberikan pinjaman, kerana harga rumah yang dijual berada di luar kemampuan sebenar pembeli. Tuduhan pemaju perumahan ke atas pihak bank sebenarnya berpunca daripada kelemahan pemaju perumahan menyediakan pakej perumahan yang seiring kemampuan dan kehendak dengan masyarakat, ujar Bank Negara.

Menurut setiausaha agung Persatuan Pengguna Malaysia, Paul Selvaraj, pemaju sepatutnya menyediakan rumah yang mampu dimiliki, bukan membina rumah berharga mahal dan mengadu bank tidak meluluskan pinjaman. Punca utama orang ramai menghadapi masalah mendapatkan pinjaman adalah kerana harga rumah di pasaran melampau serta melebihi kemampuan kewangan seseorang.

Isu ini dijangkakan akan menjadi lebih besar. Setakat ini, negara kita kekurangan 960 ribu unit rumah mampu milik yang mencukupi dan jumlah ini dijangka mencecah 1 juta unit pada tahun 2020. Jika isu ini tidak ditangani dengan segera, sudah pastilah ia akan menjadi satu masalah besar pada masyarakat kita kemudian hari.

Apa yang diminta adalah kerjasama daripada pihak pemaju perumahan untuk membina perumahan-perumahan lebih murah yang mampu dibeli, bukannya terus-menerus membina rumah yang berada di luar kemampuan orang ramai.

Here's why you can't afford a house, Bank Negara tells everyone


Kisah Simen Agdenstein : Penyerang Bola Sepak Prolifik Yang Juga Grandmaster Catur Norway

Apabila kita sebut berkenaan pemain catur, pasti kita akan menyebut nama-nama terkenal seperti Garry Kasparov, Bobby, Fischer, Anatoly Karpov, Viswanathan Anand atau juara dunia ketika ini, Magnus Carlsen dari Norway tetapi kisah ini adalah kisah guru kepada Magnus Carlsen, iaitu Simen Agdenstein.

Namanya mungkin jarang didengari tetapi kebolehan Agdenstein membuatkan dia adalah antara pemain catur paling unik yang pernah dilahirkan.

Simen Agdenstein adalah seorang rakyat Norway yang lahir pada 15 Mei 1967. Anak kepada seorang jurutera sivil dan setiausaha, Agdenstein menjadi juara catur peringkat kebangsaan Norway ketika usia 15 tahun, bergelar International Master pada usia 16 tahun sebelum diiktiraf dengan gelaran tertinggi Grandmster ketika berumur 18 tahun.

Mengungguli kejohanan-kejohanan catur di Norway pada era 1980-an, Agdenstein bukan sahaja berbakat besar dalam sukan catur. Di sinilah uniknya dia berbanding atlit-atlit lain.

Agdestein juga adalah seorang pemain bola sepak serentak dengan karier caturnya dan dia bukanlah sekadar pemain bola sepak bertahap biasa. Karier bola sepaknya bermula ketika dia berusia 17 tahun pada tahun 1984, dengan menyertai kelab Lyn Oslo. Karier bola sepak beliau bermula perlahan namun beliau menjadi penyerang prolifik bagi kelabnya pada musim 1987 hingga 1990.

Prestasi cemerlangnya dalam posisi penyerang meyakinkan pihak pengendali skuad kebangsaan Norway untuk memanggilnya bermain dengan pasukan kebangsaan pada tahun 1988. Karier Agdestein dalam pasukan kebangsaan berakhir pada penampilan ke 8 dan beliau hanya sempat menjaringkan satu gol sebelum kecederaan menyebabkan karier bola sepaknya terputus.

Ini menjadikan Agdestein satu-satunya individu dalam sejarah dunia mewakili negara pada dua kejohanan serentak iaitu catur dan bola sepak, satu pencapaian yang sukar diulangi. Apatah lagi pencapaian itu dikecapi dalam dua sukan yang mempunyai disiplin yang cukup berlawanan.

Kini sudah berumur 50 tahun, Agdestein lebih banyak menghabiskan masa mengajar di Valler Upper Secondary School sebagai guru dan melatih pemain-pemain catur baru melalui Norwegian School of Elite Sport, dengan Magnus Carlsen sebagai bukti kejayaan kejurulatihan beliau. Agdestein pernah juga mencuba nasib dalam rancangan realiti TV di Norway bertajuk 'Strictly Come Dancing' yang memerlukan peserta menari., namun bakatnya tidak disitu.

Pada 2015, Simen Agdestein tewas kepada prodigi baru catur Norway, seorang budak perempuan bernama Lykke-Merlot Helliesen yang ketika itu baru berumur 6 tahun. 6 tahun mampu kalahkan Grandmaster Catur Dunia!

Selepas kekalahan beliau, Agdestein mengakui kebolehan Helliesen mungkin melebihi Magnus Carlsen ketika sama usia, memberi kemungkinan potensi Helliesen dalam catur mempunyai siling yang lebih tinggi berbanding juara dunia ketika ini.

Yang penting, andai kata Helliesen juga berminat untuk menceburi karier bola sepak, Agdestein bersedia melatihnya. Bukan senang nak jumpa pemain catur bertaraf dunia dan penyerang bola sepak bertaraf antarabangsa dalam satu rangka yang sama.


10 Masjid Terbesar Di Dunia

Bagi umat Islam, masjid merupakan sebuah tempat atau bangunan yang sangat suci bagi kita melakukan ibadah. Berdasarkan maklumat statistik pada tahun 2015, jumlah umat Islam di seluruh dunia ialah sebanyak 1.7 billion secara anggaran dan ini merupakan 24% daripada keseluruhan penduduk di bumi. Masjid-masjid yang tersenarai dikelaskan berdasarkan jumlah kapasiti ia mampu memuatkan umat Islam.

Dengan kepadatan umat Islam di seluruh dunia, sudah tentulah kita memerlukan banyak masjid untuk memuatkan umat Islam. Walau bagaimanapun, dengan bilangan masjid yang banyak dan saiznya yang besar ini masih tidak mampu menarik umat Islam untuk datang melakukan ibadah solat jemaah di masjid. Semoga kita memanfaatkan masjid-masjid yang ada di negara kita.

Ada di antara masjid ini dipenuhi oleh golongan Syiah tetapi diharapkan supaya pembaca tidak cepat melontarkan komen negatif kepada masjid-masjid ini kerana yang salah bukan masjid, tetapi mereka yang mungkin terpesong daripada ajaran Islam seperti sesetengah golongan Syiah.

Masjid ini terletak di negara jiran kita iaitu Indonesia dan ia mampu memuatkan sehingga 200,000 orang yang datang untuk beribadat. Kebanyakkan penduduk ibu kota Indonesia akan hadir ke masjid untuk menunaikan solat terutama solat jumaat. Masjid utama Jakarta ini siap dibina pada tahun 1978 dan masjid ini dibina untuk mengingati peristiwa kemerdekaan Indonesia. Nama Istiqlal diambil daripada perkataan Arab yang bermaksud "kemerdekaan"

Masjid Asfi ini terletak dalam kompleks Imambara atau dikenali sebagai Bara Imambara bagi rakyat India. Masjid ini dibina pada tahun 1784 oleh Asaf-ud-Daula iaitu seorang pemerintah di Awadh yang terletak di Lucknow, India. Masjid ini dikatakan dipenuhi dengan penduduk Syiah ketika mereka melakukan ibadah mereka. Ia mampu memuatkan 350,000 orang dan mempunyai keluasan sebesar 350,000 m².

Masjid ini terletak di Isafahan, Iran dan mula dibina pada tahun 1603. Ia mengambil masa sehingga 16 tahun untuk dibina dan ketua arkitek bagi masjid ini merupakan Shaykh Bahai sebelum diubahsuai pada tahun 1920 oleh Ustaz Mohammad Reza Isfahani. Masjid ini boleh memuatkan sehingga 500,000 orang selain mempunyai keluasan 200,500 m² dan banyak dikaitkan sebagai tempat utama Syiah beribadah.

Masjid Imam Reza merupakan sebuah masjid yang terletak dalam tempat keramat Imam Reza. Masjid ini terletak di Mashhad, Iran dan seperti yang umum mengetahui masjid-masjid di negara Iran merupakan tempat utama bagi golongan Syiah. Ia mampu memuatkan sehingga 500,000 orang dan keluasannya dianggarkan sebesar 600,000 m². Masjid ini siap dibina pada tahun 818 masihi dan masih digunakan sehingga hari ini.

Masjid ini juga terletak di negara Iran dan antara tempat utama bagi penduduk kawasan Isfahan untuk datang beribadat. Ia mula dibina pada tahun 1611 di mana proses pecah tanah berlaku dan telah siap dibina pada tahun 1629. Bangunan bersejarah ini mampu memuatkan sehingga 700,000 orang dan mempunyai keluasan bersaiz 400,500 m². Ia juga didaftarkan sebagai Tapak Warisan Dunia di bawah UNESCO.

Masjid bersejarah ini siap dibina pada tahun 977 dan ia merupakan tempat simpannya makam Saidina Ali RA. Ini merupakan tempat utama bagi penduduk Najaf di Iraq dan sudah tentulah ia dipenuhi dengan golongan Syiah. Masjid ini telah dibina tiga kali setelah berlakunya kerosakkan yang pertama akibat kebakaran yang memusnahkan masjid ini. Ia mampu memuatkan sehingga 800,000 orang dan mempunyai keluasan bersaiz 300,500.

Masjid Jamkaran terletak di Qom, Iran dan juga salah satu tempat bagi penduduk Syiah di Iran untuk beribadat. Tempat bersejarah ini siap dibina pada tahun 984 dan mampu memuatkan sehingga 800,000 orang dan bersaiz 305,500 m². Masjid ini didana oleh Hasan bin Muslim hasil daripada pendapatan yang dikumpul daripada berkebun di ladang.

Masjid ini merupakan tempat bersejarah dan terletak di Karbala, Iraq. Ia siap dibina pada tahun 680 tetapi telah berlaku banyak ubah suai sepanjang ia siap dibina sehingga sekarang. Nama masjid ini diberikan bagi mengingati kedua-dua Imam Husain dan Imam Al-Abbas. Keluasan masjid ini ialah 390,550 m² dan ia mampu memuatkan sehingga 1 juta orang.

Alhamdulillah masih terdapat masjid yang terlindung daripada golongan Syiah. Masjid ini dibina oleh baginda Rasulullah S.A.W dan merupakan masjid ketiga yang dibina dalam sejarah Islam. Ramai yang terkeliru kerana menganggap masjid ini merupakan masjid pertama tetapi masjid pertama ialah Masjid Quba. Masjid Nabawi terletak di bandar Madinah dan mempunyai keluasan 400,000 m² dan mampu memuatkan sehingga 1 juta orang.

Pasti sudah ramai mengetahui masjid yang paling besar di dunia dan merupakan tempat suci bagi umat Islam. Masjidil Haram dibina sebelum kelahiran Nabi Muhammad SAW lagi dan ia diperbesarkan oleh kerajaan Arab Saudi sehingga keluasannya meningkat kepada 400,000 m². Apa yang paling menakjubkan ialah bangunan suci ini mampu memuatkan sehingga 4 juta umat Islam.

Masjid Sultan Salahuddin Abdul Aziz Shah atau juga lebih dikenali sebagai Masjid Shah Alam merupakan masjid kedua terbesar di asia tenggara selepas Masjid Istiqlal. Ia siap dibina pada tahun 1988 dan mampu memuatkan sehingga 24,000 orang. Bagi mereka yang bakal menonton perlawanan akhir bola sepak Piala Malaysia pada 4 November ini boleh la singgah untuk solat di masjid ini.

Masjid Putrajaya atau juga dikenali sebagai Masjid Sultan Mizan Zainal Abidin merupakan masjid yang sama saiznya (anggaran) dengan Masjid Shah Alam. Kedua-dua masjid tersebut mampu memuatkan sehingga 24,000 orang umat Islam.


Mengapa Filem Terbaik Malaysia Tidak Pernah Tercalon Untuk Anugerah Oscar?

Dalam 89 tahun sejarah anugerah Oscar, hanya empat filem Malaysia yang dihantar untuk dinilai dalam kategori Filem Bahasa Asing Terbaik : Puteri Gunung Ledang, Bunohan, Lelaki Harapan Dunia dan Redha.

Namun kesemuanya gagal layak menjadi lima calon terakhir. Walaupun jumlah penyertaan kini dibuka lebih besar, FINAS tidak membuat sebarang penyertaan tahun ini walaupun 92 negara lain menyertai kategori tersebut. Khabar angin mengatakan kekangan kewangan menyebabkan FINAS mengambil tindakan sedemikian dan badan pemilihan Oscar FINAS telah pun dibubarkan buat sementara.

Datuk Kamil Othman, bekas pengarah FINAS mengatakan sepanjang penglibatannya, beliau mengharapkan pembikin filem Malaysia akan berusaha memikat penonton luar jika mereka gagal menembusi pasaran Malaysia. Tidak ada bayaran dikenakan bagi menyertai pencalonan Oscar namun terdapat beberapa langkah yang setiap negara perlu lakukan, bagi membantu pendedahan filem berada pada tahap terbaik.

Perkara yang paling penting adalah memastikan setiap ahli penilai Academy telah menonton filem yang dihantar. Melobi untuk perkara itu berlaku saja mungkin memerlukan RM296 ribu hingga RM9.3 juta, menurut Sridhar Sreekakula, CEO kepada Barking Cow Media Group.

Barking Cow dilantik FINAS untuk memberi pendedahan kepada filem 'Lelaki Harapan Dunia' dan 'Redha' setelag FINAS menghantar pencalonan kedua-dua filem tersebut. Sridhar, seorang lelaki India Amerika dengan pengalaman 40 tahun dalam pengedaran filem, mempunyai jaringan hubungan yang besar di Amerika Syarikat.

"Sesebuah negara perlu memutuskan dari awal penyertaan. Jika penyertaan hanya dibuat pada awal Oktober, masa terlalu suntuk untuk melakukan promosi dan proses melobi," kata Sridhar. Bulan Oktober selalunya dipilih sebagai tarikh tutup penyertaan. Keempat-empat filem yang pernah dihantar calon atau pemenang anugerah filem terbaik Festival FIlem Malaysia yang diadakan setiap bulan September.

Menggunakan jaringannya, Sridhar berjaya meletakkan iklan dua filem tersebut dalam majalah The Wrap dan Variety. Ulasan filem 'Redha' pula diterbitkan dalam majalah The Hollywoood Reporter selepas sesi tayangan diadakan.

"Usaha awal perlu dilakukan berbulan-bulan lebih cepat, kerana di sinilah ruang untuk filem ditonton atau diketahui - sama ada melalui sesi tayangan, iklan, penghantaran DVD kepada panel, sesi bengkel. Tujuannya, untuk mencipta peluang ditonton oleh panel terpilih," terang Sridhar.

Jika semua itu gagal menarik minat panel juri, apakah peluang lain bagi filem Malaysia menempa nama di Hollywood? Menurut Sridhar, filem-filem Malaysia boleh menyertai kategori-kategori Oscar yang lain - dengan syarat filem tersebut telah pun ditayangkan di pasaran sana.

Untuk itu berlaku, kos minima yang diperlukan sekitar RM211 ribu hingga RM296 ribu dan itu merupakan tiket mudah untuk filem Malaysia menyertai kategori kesan visual terbaik, skrip terbaik dan kategori-kategori lain.

"Selepas jutaan subsidi dan bantuan diberikan pada penggiat filem, industri filem Malaysia perlulah membuktikan kemampuan mereka menghasilkan filem yang mampu memberi pulangan yang baik," kata Datuk Kamil Othman. "Jika bukan Oscar, kita masih boleh menyertai pertandingan-pertandingan lain di Asia."

"Penggiat filem di Malaysia selalu mengatakan kemahiran mereka setanding dengan penerbit luar, jadi satu-satunya cara untuk membuktikannya, adalah melalui penyertaan di peringkat antarabangsa, kan?" tanya beliau.

Sridhar menambah keunikan sesuatu filem amat penting dalam membantu mendedahkan filem Malaysia di peringkat Oscar. Berkongsi pengalaman beliau menjalankan kempen filem Redha yang ditukar namanya kepada 'Beautiful Pain,' nama tersebut tidak membantu menonjolkan keunikan filem tersebut.

"Cuba cari di Google frasa 'Beautiful Pain' dan tak ada langsung informasi tentang filem Redha yang keluar," kata Sridhar.

Walaupun pertukaran nama filem Redha tidak banyak membantu, Redha berjaya juga ditayangkan di festival sekitar Los Angeles seperti LA Annual Asian World Film Festival dan Los Angeles Awareness Film Festival 2016, mengubati luka tidak terpilih dalam kategori awal yang disasarkan.


Kisah 5 Pelajar Genius Malaysia Yang Boleh Dijadikan Iktibar

Malaysia sememangnya dikenali dengan beberapa orang rakyat yang dilahirkan secara semula jadi sebagai seorang yang genius atau mempunyai kepintaran luar biasa. Namun, nasib hidup mereka bukanlah seindah yang disangkakan. Mari kita selami sedikit-sebanyak kisah 5 pelajar genius kelahiran Malaysia yang sungguh menyayat hati.

Siapa tidak mengenali genius Matematik kelahiran United Kingdom ini? Dilahirkan pada tahun 1984, Sufiah pertama kali mencuri tumpuan dunia pada tahun 1997 apabila berjaya masuk ke Kolej St. Hilda, Universiti Oxford untuk mempelajari bidang matematik pada seawal umur 13 tahun.

Biarpun berwarganegara British, kerajaan Malaysia mengambil keputusan untuk membiayai perbelanjaan pendidikan Sufiah. Ternyata, kisah silam bapanya yang berketurunan Pakistan, disabitkan kesalahan jenayah kerana penipuan berkaitan gadai janji sama sekali tidak menjejaskan reputasi Sufiah. Ini kerana keturunan ibunya yang beragama Islam telah menyebabkan rakyat Malaysia memandang tinggi dengan keupayaan luar biasa yang dimilikinya.

Berikutan tekanan dan masalah rumahtangga, Sufiah dua kali tersungkur dan akhirnya nekad berhenti belajar pada tahun ketiga di universiti berprestij itu. Beliau juga pernah berkahwin ketika berusia 19 tahun, namun kemudiannya bercerai.

Sejak itu, rakyat Malaysia dikejutkan dengan sebuah video dimana Sufiah membuat pengakuan yang dirinya mula terlibat dengan kegiatan pelacuran berikutan kesempitan hidup yang dialaminya. Oleh itu, kerajaan Malaysia telah melancarkan “Program Menyelamatkan Sufiah” untuk membawanya kembali ke pangkal jalan, tetapi tidak lama selepas itu menghentikannya atas faktor-faktor tertentu.

Menerusi temuramah dalam sebuah program televisyen terkenal, Nona pada tahun 2015, Sufiah menjelaskan bahawa kehidupanya kini agak kucar-kacir kerana terpaksa berpindah-randah di bandar-bandar yang berbeza di Britain. Ini adalah bagi melarikan diri serta mengelakkan dari diburu oleh pihak media di sana. Beliau bagaimanapun telah meninggalkan kancah pelacuran.

Mohamed Shukri Hadafi Aziz merupakan kanak-kanak pintar yang pernah menggemparkan negara sekitar tahun 1980-an. Pada usia semuda tiga tahun, beliau telah mampu membaca suratkhabar dengan lancar seperti orang dewasa. Shukri merupakan anak kepada Aziz Kechik, seorang peneroka di Felda 12, Jengka, Pahang. Selepas itu, pasangan suami isteri yang tinggal di Merbau Pulas, Kedah telah mengambil beliau sebagai anak angkat.

Malah, kepintaran Shukri ini telah berjaya menarik perhatian Naib Canselor Universiti Malaya, Profesor Diraja Ungku Abdul Aziz dan turut menggambil Shukri sebagai anak angkatnya. Barangkali mahu menjadikan Shukri sebagai pelapis yang hebat sepertinya, Ungku Aziz telah menanggung segala perbelanjaan bagi keperluan pembelajaran demi memastikan Shukri mendapat pendidikan yang lebih baik.

Selain itu, pengarah filem terkenal, Allahyarham Tan Sri Jins Shamsuddin pada ketika itu juga telah mengambil beliau berlakon dalam filem Menanti Hari Esok disamping penghibur tanah air terkenal seperti Noor Kumalasari, DJ Dave dan Uji Rashid.

Bagaimanapun, kelebihan yang dimiliki Shukri menyebabkan beliau lupa daratan dan lalai dengan masa hadapannya. Oleh sebab masalah disiplin yang berterusan, akhirnya beliau telah dibuang sekolah.

Pada tahun 1990-an, rakyat sekali lagi dikejutkan dengan berita penemuannya yang bekerja sebagai penebar roti canai. Malah, terdapat desas-desus mengatakan beliau terjebak dengan najis dadah.

Chiang Ti Ming merupakan pelajar termuda di California Institute of Technology (CalTech). Seawal umur 15 tahun pada ketika itu, beliau juga berada dalam kalangan “Top 5%″ yang mendapat keputusan terbaik.

Bukan itu sahaja, Chiang turut berjaya menjadi pelajar termuda yang menerima “Anugerah Merit Pelajar Sarjana Muda” selama dua tahun berturut-turut di institut berprestij tersebut.

Malah, Chiang juga merupakan ahli kehormat Tau Beta Phi, iaitu sebuah persatuan kejuruteraan kebangsaan. Pada usia 13 tahun, beliau juga telah diterima untuk belajar di tahun kedua bagi kos ijazah Fizik selama empat tahun di universiti berkenaan pada tahun 1989, selepas menerima tajaan daripada beberapa organisasi.

Disebabkan kepintarannya yang luar biasa itu, beliau kemudiannya melanjutkan pelajaran di peringkat PhD dalam bidang fizik zarah di Universiti Cornell, New York.

Pada tahun 2002, Chiang telah dimasukkan ke Hospital Kuala Lumpur selepas disyaki mengalami gejala kemurungan dan tekanan perasaan yang amat teruk. Beliau kemudiannya meninggal dunia pada 6 Januari 2007 di Seremban pada usia 33 tahun.

Pada tahun 2015, Malaysia sekali lagi digemparkan dengan berita penangkapan seorang pelajar genius Matematik tajaan MARA bernama Nur Fitri Azmeer Nordin kerana memiliki 30,000 gambar lucah kanak-kanak, dimana di antaranya yang diambil oleh beliau sendiri. Beliau kemudiannya telah dijatuhkan hukuman penjara selama 5 tahun di United Kingdom kerana kesalahan terbabit.

Nur Fitri memulakan pengajiannya di Imperial College sejak  tahun lalu. Pihak Polis Metropolitan berjaya mengesan aktiviti tidak bermoral Nur Fitri itu selepas menemui satu akaun internet miliknya sendiri yang telah memuat turun ribuan video dan imej lucah kanak-kanak.

Pada November 2014, pihak polis telah bertindak menggeledah kediamannya di Queensborough Terrace, West London, sebelum menemui komputer riba kepunyaan Nur Fitri yang masih terbuka bersebelahan sebuah patung kanak-kanak.

Ketika ditahan, polis turut mendapati Nur Fitri memiliki 601 buah video dan imej lucah Kategori A iaitu kategori penyalahgunaan yang melibatkan aktiviti seksual kanak-kanak, serta ratusan bahan lucah kategori lain iaitu B dan C.

Lebih mengejutkan, menurut laporan daripada akhbar Huffingtonpost, pihak MARA tidak mengambil tindakan tegas terhadap pesalah ini. Malah, MARA sanggup menawarkan biasiswa kepada Nur Fitri bagi meneruskan pengajiannya di universiti tempatan sebaik beliau tamat tempoh hukuman penjara. Alasan yang diberikan ialah Nur Fitri merupakan seorang pelajar contoh dan aset berharga negara kita.

Hukuman penjara Nur Fitri akhirnya diringankan kepada 9 bulan sahaja, atas sebab surat sokongan pensyarah, laporan psikiatri dan kelakuan baik.

Hampir sedekad yang lalu, Malaysia dikejutkan dengan kemunculan seorang kanak-kanak genius Matematik, Adi Putra yang mampu menyelesaikan pelbagai masalah dalam subjek tersebut seperti algebra, indeks dan trigonometri.

Biarpun baru berumur 6 tahun pada waktu itu, pemilik nama sebenar Adi Putra Abdul Ghani mengakui kepintaran luar biasa yang dimilikinya itu adalah kurniaan Allah untuknya. Beliau dinobatkan sebagai Ahli Matematik Islam abad ke-21 oleh Universiti Riau di Indonesia pada tahun 2009.

Selain itu, Adi juga telah menghasilkan 235 formula Matematik dan 12 daripadanya telah diterbitkan dalam sebuah buku berjudul "Seni Matematik Islam". Lebih membanggakan, buku tersebut juga telah digunakan sebagai rujukan untuk pelajar sekolah rendah dan menengah di negara Brunei. Namun, ia tidak mendapat pengiktirafan di Malaysia.

Beberapa tahun selepas itu, ramai pihak mula bimbang apabila Adi Putra nekad untuk berhenti belajar di Sekolah Islam Antarabangsa, Gombak kerana menyifatkan sistem pendidikan yang disediakan tidak sesuai dengannya. Beliau mengibaratkan dirinya seperti ‘kereta Ferrari yang dipandu seperti kereta Kancil’.

Perkara tersebut menyebabkan beliau tidak mendapat sebarang sijil, sekaligus gagal untuk memasuki sebarang universiti terbaik luar negara. Namun, Adi Putra masih lagi menjadi 'permata' negara dan sering memberikan ceramah di sekolah dan universiti tempatan. Malah, beliau juga dijemput untuk menjadi tenaga pengajar di University of Brunei Darussalam bagi berkongsi kepakarannya tentang ilmu Matematik.


7 Penjaring Gol Terbanyak Asia di Liga Perdana Inggeris

Saban tahun, Liga Perdana Inggeris menyaksikan bakat-bakat dari Asia yang bercampur-aduk, ada yang benar-benar menyerlah dan ada yang gagal sepenuhnya.

Di sini adalah senarai pemain-pemain dari Asia yang berjaya menjaringkan lebih dari satu gol di Liga Perdana.

"Jiiiiiiii, beliau mengelirukan penjaga gol, dia berjaya melakukannya!" Komen Martin Tyler untuk gol kemenangan minit ke-93 Ji Dong-Won ke atas Man City dalam satu perlawanan klasik di Liga Perdana. Pemain Korea Selatan ini mempunyai tempoh yang kurang menjadi di Wearside, tetapi golnya ada keunikannya yang tersendiri

Beliau bukan sahaja menjaringkan gol kemenangan pada masa kecederaan menentang City, satu lagi gol Ji terhasil pada minit ke-90 ketika menentang Chelsea - meskipun dalam perlawanan tersebut mereka tewas 2-1. Bukan CV yang teruk untuk dibawa dari dua musim dalam liga terbaik di England.

Junichi Inamoto tiba di England dengan reputasi besar sebagai pembelian berprofil tinggi dari Jepun, menyertai Arsenal pada tahun 1997 dari Gamba Osaka. Beliau gagal memberi impak dan kemudian dijual kepada Fulham di mana beliau menghabiskan dua musim, menjaringkan empat gol di Liga Perdana.

Beliau menjadi kegemaran di Craven Cottage, menjaringkan empat gol dalam kedua-dua perlawanan akhir timbal balik Piala Intertoto menentang Bologna, menjaringkan satu gol pada perlawanan pertama dan hatrik dalam perlawanan kedua. Beliau kemudian menyertai West Brom dan menamatkan kerjayanya di England setelah membuat 66 penampilan dalam Liga Perdana Inggeris.

Pemain sayap Korea Selatan telah menjadi pemain utama Liga Perdana Inggeris untuk hampir satu dekad setelah menyertai Bolton Wanderers pada tahun 2009. Sekarang di Crytal Palace, Chung-yong mendapati masa bermainnya agak terhad, tetapi itu tidak menghalang darpada pemain berusia 29 tahun itu termasuk dalam senarai ini.

Setelah lapan kali menjaringkan gol dalam Liga Perdana Inggeris, masih ada masa untuk penyerang ini menambah lebih banyak gol dimana Palace berjuang untuk mengelakkan penyingkiran.

'Pemusnah' Jepun ini telah berjaya memahat namanya di Liga Perdana sejak tiba pada 2015, menjaringkan gol-gol penting dalam kejayaan mengejut Leicester yang memenangi gelaran juara, termasuk beberapa gol kemenangan.

Sekarang berumur 31, Okazaki masih mempunyai beberapa tahun di masa hadapan dan telah memulakan musim ini dengan agak cemerlang, menjaringkan empat gol dalam hanya tujuh perlawanan, dan tampak seperti rekod jaringannya akan terus bertambah.

Pada satu ketika menjadi rekod pembelian Swansea, Ki Sung-yueng telah berjaya memberi impak dalam Liga Perdana sejak berpindah dari Celtic pada tahun 2012. Beliau memainkan peranan besar ketika Swansea memenangi Piala Liga pada musim pertamanya, bahkan memulakan perlawanan akhir di posisi yang bukan posisi asalnya iaitu pertahanan tengah.

Pinjaman ke Sunderland yang terjadi ketika kariernya di Swansea menyaksikan pemain Korea Selatan ini menjaringkan beberapa gol penting, termasuk gol kemenangan menentang Chelsea dan Manchester United untuk kedua-dua kelab tersebut. Beliau yang akhir-akhir ini jarang diturunkan berharap dapat memenangi lebih banyak masa bermain selepas ini.

Pemain Tottenham ini benar-benar hadir dan membuahkan hasil, menjadi antara faktor penting dalam pasukan Mauricio Pochettino yang beraksi dengan baik dan konsisten. Setelah menandatangani kontrak bernilai 22 juta, musim pertamanya sedikit mengecewakan, hanya empat gol dalam liga tetapi  pada musim sebelum ini beliau berjaya menemui rentaknya, mencetak 14 gol ketika Spurs gagal merebut gelaran dari Chelsea.

Beliau menjaringkan gol pertamanya ketika memalukan Liverpool 4-1, menyaksikan beliau berjaya menyamai rekod jaringan tertinggi bagi pemain Asia dalam Liga Perdana yang dicatat pemain seterusnya dalam senarai ini

Park Ji-sung adalah pemain yang sangat menakjubkan untuk Manchester United. Kerja keras yang tiada tandingan menyaksikan beliau menjadi kegemaran untuk perlawanan-perlawanan besar di bawah Sir Alex Ferguson, menggunakan khidmatnya ketika ia sangat diperlukan. Beliau menghabiskan masa tujuh tahun di Old Trafford, memenangi empat gelaran Liga Perdana, tiga Piala Liga, Liga Juara-Juara dan Piala Dunia Kelab.

Beliau menjaringkan gol sebanyak 19 kali dalam 134 perlawanan untuk Red Devils tetapi ingin melupakan musim terakhirnya di Liga Perdana Inggeris di mana beliau mengetuai QPR yang tersingkir pada 2012.


Budaya Candlelight Vigil di Malaysia : Satu Penjelasan Untuk Semua

Di negara kita, apabila berlaku sesuatu tragedi buruk malahan hal berkaitan politik, pasti ada pihak yang akan menganjurkan upacara memperingati insiden itu dengan mengajak orang ramai menyalakan lilin. Acara penyalaan lilin ini mula menjadi popular berikutan penangkapan bekas Timbalan Perdana Menteri Malaysia satu masa dulu, sehinggakan banyak upacara menyalakan lilin diadakan khusus untuk memperingati perjuangan beliau yang dikatakan difitnah.

Persoalannya, apa simboliknya api lilin ini kepada sesuatu konsep perjuangan atau peringatan kepada sesuatu insiden? Mari kita cuba rungkaikan.

Sejarah paling awal berkaitan penyalaan lilin atau candlelight vigil ini bermula pada kurun ke 4 dan 5. Orang Macedonia zaman tersebut akan menyalakan lilin selama 40 hari selepas setiap kematian ahli keluarga kerana mereka mempercayai dengan api tersebut, hantu dan syaitan tidak dapat mendekati roh si mati.

Orang Greek dan Rom juga mempunyai tradisi hampir serupa. Mereka menggunakan lilin dan obor api untuk menjadi simbol sebagai pembuka jalan kepada roh si mati. Tradisi itu juga dikongsi oleh masyarakat Pagan awal yang akan mengebumikan lilin bersama mayat untuk menjadi penerang mereka.

Dalam agama Judaism, mereka percaya pada setiap ulang tahun kalendar Hebrew kematian orang tersayang yang telah meninggal, mana individu yang masih hidup perlu melakukan upacara yang dinamakan Yahrzeit. Selama 24 jam, keluarga si mati akan menyalakan lilin Yahrzeit bagi mengenang kembali memori si mati.

Agama Kristian juga mengamalkan upacara hampir serupa. Pada setiap majlis kematian, penganut Kristian akan menyalakan lilin yang dinamakan lilin Paschal bagi mengingatkan mereka yang masih hidup supaya mengingati ahli keluarga yang telah meninggal dunia dan juga Jesus Christ.

The American Heritage Dictionary mentakrifkan 'vigil' sebagai 'a devotional watching during customary hours of sleep' atau 'a nocturnal devotional exercise or service.' Ini bermaksud dari segi bahasanya, aktiviti 'vigil' ini adalah satu aktiviti yang tidak melibatkan penglibatan agama.

Malahan, menurut beberapa pendapat, gereja-gereja awal Kristian sebenarnya cuba mengelakkan upacara candlelight vigil ini kerana mereka percaya, upacara ini berpunca daripada kepercayaan orang Pagan yang gemar menghormati sesuatu dengan cahaya.

Pemimpin awal agama Kristian percaya lilin yang digunakan hanyalah satu bentuk kepercayaan karut yang menyebabkan pembaziran kerana tidak wujud sebarang arahan untuk melakukannya di dalam Bible. Namun sanggahan itu lama kelamaan semakin berkurangan setelah masyarakat Kristian mula mengamalkan nyalaan lilin sebagai satu bentuk penghormatan akibat pengaruh gereja Rom yang menjadikan lilin sebagai amalan biasa.

Jika anda bertanya apa pendapat agama Islam dalam isu ini, jawapannya jelas. Menurut Islam, tidak ada sebarang keperluan untuk umat Islam melakukannya.

Hal ini jelas dan telah pun diperbincangkan menerusi Muzakarah Fatwa Kebangsaan kali ke 88 berkenaan hukum penglibatan orang Islam dalam perhimpunan yang melibatkan candlelight vigil.

Fatwanya jelas melarang umatnya melibatkan diri dalam sebarang upacara bersifat ritual atau upacara agama bukan Islam, serta mempunyai unsur-unsur tasyabbuh iaitu mengikuti gaya orang bukan Islam yang akan menyebabkan umat Islam mudah tertiru dengan sesuatu yang kita sendiri tidak faham.

Hujahnya, api dan cahaya lilin menjadi satu simbol signifikan dalam agama-agama lain, seperti Kristian, Hindu dan Buddha yang jelas bertentangan dengan akidah orang Islam. Dalil yang dikeluarkan pula adalah kepada larangan Rasulullah saw. kepada umatnya meniru sesuatu perkara yang bukan datangnya daripada urusan agama melalui hadis :

“Telah diberitakan kepada kami oleh Abu Ja’far Muhammad bin al-Subhi dan Abdullah bin Aun al-Hilali kesemua daripada Ibrahim bin Sa’ad telah berkata Ibn al-Subhi, diceritakan kepada Ibrahim bin Sa’ad bin Ibrahim bin Abd al-Rahman bin Auf, diberitakan kepada kami oleh ayahku daripada al-Qasim bin Muhammad daripda Aisyah berkata; Rasulullah S.A.W telah bersabda “Sesiapa yang mengada-adakan (mereka-reka) perkara yang baru dalam urusan kami dan perkara tersebut bukan tergolong di dalamnya maka ia adalah tertolak”. (Riwayat Muslim).

Keharmonian di negara kita sepatutnya tidak bergantung kepada keupayaan masyarakat berbilang agama Malaysia berkongsi upacara, tidak kiralah berbentuk keagamaan ataupun sebagai satu bentuk peringatan. Harmoni itu sepatutnya datang daripada sikap toleransi yang ditunjukkan dalam memahami serta menghormati perkara yang perlu dilakukan dan dihindari, mengikut kepercayaan masing-masing.

Walaupun begitu entah mengapa kadangkala masyarakat Muslim Malaysia sering dikatakan kurang toleran jika ada yang membantah atau mengajak orang Islam memboikot penyertaan mereka dalam acara-acara candlelight vigil yang melibatkan parti politik, misalnya.

Memang wujud sesetengah individu pemimpin politik yang terdiri daripada orang Muslim secara terbuka menyertai acara-acara ini. Berdasarkan artikel ini, perlulah diakui besar kemungkinan mereka sendiri tidak tahu wujudnya larangan-larangan ini pada orang Islam.

Kami harap artikel ini sekurang-kurangnya dapat memperjelaskan kepada masyarakat Malaysia, yang keharmonian kita tidak sepatutnya terjejas hanya kerana kita tidak bersama dalam upacara menyalakan lilin. Rasa hormat menghormati itu bukan saja boleh datang daripada waktu kita bersatu, malahan apabila kita saling faham- memahami mengapa bukan semua perkara itu, patut kita kongsi bersama.

Hukum Penglibatan Orang Islam Dalam Aktiviti Candlelight Vigil  Pada Sesuatu Perhimpunan Atau Acara


Mengapa kita rasa mengantuk selepas makan tengah hari?

Pernahkah anda terfikir, mengapa anda terasa mengantuk selepas anda makan tengahari, walaupun anda telah mendapatkan tidur yang cukup pada waktu malam?

Makan tengahari merupakan satu perbuatan yang kita lakukan hampir setiap hari. Bagi mereka yang bekerja, waktu makan tengahari merupakan waktu untuk berehat bersama rakan-rakan sekerja dan menikmati hidangan tengahari bersama rakan sekerja yang lain. Namun, sedarkah anda bahawa selepas makan tengahari, tubuh kita berasa sedikit penat dan sering terasa mengantuk?

Ada dua perkara yang menjadi punca kita terasa mengantuk selepas makan tengahari iaitu L-tryptophan dan proses pencernaan makanan.

L-tryptophan merupakan asid amino yang menjadi bahan asas terbentuknya niacin, vitamin B. Niacin digunakan untuk membuat serotonin, iaitu zat penghantar yang akan menimbulkan perasaan selesa dan tenang yang akan menyebabkan kita terasa mengantuk dan hendak tidur.

Makanan yang kaya dengan karbohidrat seperti nasi dan mi akan merangsang pankreas untuk menghasilkan hormon insulin, yang akan menyimpan makanan di dalam tubuh badan kita. Beberapa asid amino yang lain yang terkandung di dalam darah bersama-sama dengan L-tryptophan akan masuk ke dalam sel otot.

Akibatnya, peningkatan kepekatan relatif L-tryptophan di dalam darah akan berlaku dan akan menyebabkan serotonin terbentuk hasil daripada proses ini dan ia merupakan punca utama yang menyebabkan kita mengantuk.

Tubuh akan menghantar darah kepada sistem pencernaan kerana proses pencernaan memerlukan tenaga yang cukup besar, apatah lagi jika mengambil makanan 'berat' pada waktu makan tengahari anda.

Tenaga yang diperlukan akan bertambah seiring dengan banyaknya makanan yang anda makan. Pada masa ini, sistem saraf juga menyumbangkan sebahagian stok darahnya untuk proses pencernaan makanan. Oleh hal yang demikian, tubuh anda akan mengalami kekurangan oksigen untuk sementara waktu, dan Ia akan menyebabkan anda terasa mengantuk.

Sekiranya anda seorang pelajar ataupun seorang pekerja yang memerlukan tenaga dan fokus yang tinggi semasa bekerja, masalah ini pasti akan membebankan anda, oleh hal yang demikian, di sini kami senaraikan cara-cara untuk mengatasi masalah mengantuk selepas anda makan tengahari :

Sarapan merupakan perbuatan yang cukup terkenal akan kepentingannya untuk menjaga tubuh badan serta minda anda. Begitu juga di dalam hal ini, sarapan merupakan perkara yang amat penting bagi memastikan badan anda tidak berasa letih dan mengantuk selepas makan tengahari. Hal ini demikian kerana sarapan akan membekalkan tenaga utama anda sepanjang hari, dan sekiranya anda meninggalkan sarapan pagi, anda akan terasa sangat lapar dan akan menyebabkan anda mengambil makanan tengahri dengan banyak.

Pengambilan makanan yang banyak akan menyebabkan tubuh badan anda menggunakan tenaga yang banyak untuk menajalankan proses pencernaan, seperti yang telah dibincangkan di atas. Oleh hal yang demikian, anda perlu mengurangkan pengambilan makanan tengahari anda dengan mengamalkan konsep "makan sebelum lapar, berhenti sebelum kenyang".

Amalakna senaman ringan selepas anda makan tengahari. Senaman yang paling sesuai dan berkesan adalah dengan berjalan selama 5-10 minit di luar. Melalui senaman ringan tersebut, ia akan mengoptimumkan pengedaran oksigen di dalam tubuh badan anda bagi memastikan anda kekal sihat dan cergas sepanjang hari tanpa merasa letih dan lesu selepas makan tengahari.

Sekiranya anda mengalami masalah tubuh badan yang lesu sepanjang masa, cuba dapatkan nasihat daripada doktor. Hal ini demikian kerana, kemungkinan tubuh badan anda mengalami kekurangan vitamin ataupun mineral. Pastikan anda mendapatkan rehat yang cukup dan mengamalkan gaya hidup yang sihat serta pengambilan makanan yang seimbang.

Amalakan gaya hidup yang sihat dan rancanglah pengambilan makanan seharian anda. Pastikan anda mematuhi jadual pemakanan yang betul dan mengikuti piramid makanan.


5 Atlit Sukan Terkenal Yang Gempak Dalam Sukan Lain

Bukan semua atlit terkenal memfokuskan diri mereka pada satu jenis sukan sahaja, malahan ramai di antara mereka sebenarnya mempunyai kebolehan dalam pelbagai jenis sukan.

Berikut adalah 5 atlit terkenal yang sebenarnya mempunyai bakat besar dalam sukan lain.

LeBron James kini adalah salah seorang pemain bola keranjang Amerika paling dikenali ramai. Dianggap sebagai wajah NBA paling popular, karier James dalam sukan bola keranjang cukup gemilang. Begitupun, semuanya bermula selepas dia memilih untuk meninggalkan satu lagi sukan yang cukup dekat dengan dirinya - ragbi Amerika. Bermain sebagai seorang penerima dan mendapat pengiktirafan antara pemain terbaik ketika zaman sekolah tinggi, James menamatkan karier selepas cedera pada pergelangan tangan. Ketika itu, ramai pihak menyangkakan James akan menjadi seorang bintang terkemuka NFL. (rujukan)

Pemain terbaik NBA yang tidak ada tolok bandingnya, Michael Jordan merupakan pemain yang kerap menjadi perbandingan kepada mana-mana pemain bola keranjang. Melakukan persaraan kali pertama ketika berada di kemuncak NBA untuk bermain besbol pada 1993 bagi menghormati kematian ayahnya seorang peminat tegar besbol, Jordan menyertai pasukan Chicago White Sox.

Kemudian dia berpindah ke pasukan Birminghams Barons dan membuat kemunculan bersama Scotssdale Scorpions sebelum kembali beraksi dalam sukan bola keranjang pada tahun 1995 ekoran tunjuk perasaan liga Major League Baseball. (rujukan)

Pemegang rekod pemenang pingat emas Olimpik terbanyak dunia ini juga memang rekod pukulan putt terpanjang di dunia yang pernah direkodkan, ketika siaran langsung. Semasa kejohanan Dunhill Links pada tahun 2012, Phelps melakukan pukulan putt sejauh 159 kaki itu menjadikan dia menjadi pemegang rekod bagi sukan golf pula.

Mempunyai nilai handicap 12, Phelps kini berazam menjadikan nilai handicapnya pada kadar 5. Sebagai perbandingan, kebanyakan pemain professional mempunyai nilai handicap +4. Tiger Woods pula pada zaman kemuncaknya dianggarkan mempunyai nilai handicap +13. Untuk menilai keupayaan Phelps, nilai sebenar handicap Phelps haruslah dibaca sebagai -12 berbanding Woods +13. (rujukan)

Kita mungkin lebih mengenali beliau sebagai salah seorang bintang filem ternama ketika ini ataupun sebagai antara penggusti paling berkarisma yang dilahirkan dalam WWE, namun The Rock memulakan karier sebagai atlit sebagai seorang pemain ragbi Amerika hampir 25 tahun lalu. DIgelarkan sebagai salah seorang bakat paling dikejar, beliau menyertai University of Miami pada bahagian pertahanan dan memenangi kejohanan NCAA Divisyen 1 bersama pasukan kolejnya. Masa depan cerah dalam sukan tersebut musnah selepas kecederaan tulang belakang ketika tahun akhir beliau, The Rock terkeluar daripada senarai pemain yang akan terpilih menjadi professional bagi senarai draf NFL tahun 1995.(rujukan)

Pemain legenda bola keranjang NBA ini yang tersenarai sebagai salah seorang daripada 50 pemain terbaik liga NBA, merupakan seorang penjaga gol bola sepak ketika zaman mudanya. Mempunyai ketinggian setinggi 6 kaki 7 inci membuatkan beliau terpilih sebagai penjaga gol di negara asalnya Nigeria. Hakeem dipilih untuk menyertai pasukan bola keranjang Muslim Teachers College pada usia 15 tahun tanpa mempunyai kemahiran dalam sukan bola keranjang dan hanya terpilih berdasarkan ketinggiannya. Tuah menyebelahi beliau selepas belajar sedikit demi sedikit tentang sukan tersebut sehingga mengecapi pelbagai kejayaan yang tak pernah dia duga selama ini. (rujukan)


Mengapa Kita Menyambut Hari Jadi Dengan Kek Bulat dan Tiupan Lilin?

Mengapa kita mesti mempunyai kek dan meniup lilin semasa sambutan hari jadi? Tahukah anda apakah sejarah dan asal-usul yang membuatkan perayaan hari lahir disambut dengan menggunakan kek dan tiupan lilin?

Untuk menjawab persoalan itu, kita perlu melihat balik sejarah lama beribu tahun lamanya.

Salah satu teori paling popular berkenaan upacara meniup lilin ini bermula daripada zaman Greek di mana masyarakat pada itu, gemar meletakkan lilin di atas kek berbentuk bulat demi menghormati Artemis, Dewi penjaga bulan. Ini berdasarkan rekod-rekod tulisan lama catatan ahli sejarah Greek bernama Philochorus.

Masyarakat Greek pada ketika itu tidak meraikan hari lahir mereka tetapi meraikan hari lahir Aretmis. Kek yang dibuat berbentuk bulat dan disalut dengan madu untuk memaniskannya.

Kek itu diletakkan lilin di atasnya bagi membuatkan kek tersebut bercahaya sama seperti bulan yang sedang mengambang. Masyarakat ketika itu juga percaya yang asap merupakan satu cara berhubung dengan Tuhan mereka kerana asap dikatakan dapat menjadi perantaraan permintaan manusia dengan Tuhan mereka pada masa itu, jadi berkemungkinan besar perbuatan 'make a wish' yang diamalkan orang bukan Islam, berpunca daripada tabiat ini.

Pada abad ke 18, tradisi menyambut kek dengan lilin ketika hari jadi dipopularkan di Jerman menerusi satu upacara yang dinamakan Kinderfest. Pada 1746, Count Ludwig Von Zinzendorf mempopularkan sambutan hari jadi beliau secara besar-besaran dengan memasak kek yang besar lalu dipacakkan lilin-lilin di atas kek tersebut mengikut tahun ulang tahun beliau ketika itu.

Kek pada waktu itu akan dihiasi dengan manisan-manisan berbentuk bunga yang akan mencantikkan lagi kek tersebut. Walaupun begitu, ketika itu hanya golongan berkemampuan yang mampu membeli barangan-barangan pembuatan kek. Hanya beberapa puluh tahun kemudian, barangan pembuatan kek serta bahan-bahannya menjadi lebih murah menyebabkan kek semakin mudah untuk dibuat atau diperolehi.

Bermula pada abad ke 18, tatacara sambutan Kinderfest yang telah lama dimulakan di Jerman mula diterima masyarakat dunia, yang menjadi permulaan kepada sambutan hari jadi yang kita boleh lihat sekarang. Dalam acara Kinderfest, kanak-kanak yang dirasikan akan diberikan kek dengan lilin mengikut jumlah umurnya dan ditambah dengan sebatang lilin lagi sebagai simbol dia sihat lagi pada tahun berikutnya.

Kinderfest mempopularkan semula tradisi meniup lilin dan membuat permintaan yang telah sekian lama tidak diamalkan.

Walaupun tradisi meniup kek diteruskan sehingga sekarang, perbuatan meniup kek merupakan satu perbuatan kurang elok. Dalam satu kajian Journal of Food Research, apabila seseorang meniup kek meningkatkan kadar bakteria atas kek sebanyak sebanyak 1400%.

Walaupun begitu, ada juga peserta kajian yang meniup hampir 120 kali lebih bakteria pada kek. Ada peserta yang langsung tidak meniupkan sebarang bakteria dalam kajian itu.

Anda mungkin geli geleman dengan hasil kajian ini tetapi harus diberitahu, jumlah bakteria yang dipindahkan walaupun banyak tidaklah mampu menyebabkan penyakit berpindah. Seseorang itu boleh meniup lilin pada kek sebanyak 100 ribu kali pun, kadar terkena serangan penyakit adalah sangat minima.

Lagu rasmi yang kita nyanyikan dan dipadankan dengan pelbagai jenis bahasa perbualan kita itu bukanlah lagu yang bertajuk 'Happy Birthday.'

Lagu 'Happy BIrthday' yang kita nyanyikan itu berasal daripada sebuah lagu bertajuk 'Good Morning to All' yang dicipta oleh dua orang adik beradik, Patty dan Mildred Hill yang diteribitkan pada tahun 1893. Pada tahun 1924, lagu 'Happy Birthday' menggunakan melodi yang sama dengan 'Good Morning to All' diterbitkan dalam sebuah buku tulisan Robert H.Coleman.

Lagu tersebut mula popular selepas Coleman menerbitkan semula lagu tersebut dalam buku 'The American Hymnal' dengan tajuk 'Happy Birthday' pada tahun 1933 lalu menjadi tradisi masyarakat dunia untuk menyanyikannya ketika menyambut hari lahir.

Apa yang menarik, pencipta asal lagu 'Good Morning to All' telahpun menjual hak cipta kepada penerbit buku mereka dan pada tahun 1988, Warner Music membeli hak cipta lagu tersebut dan mula mengenakan bayaran royalti kepada mana-mana persembahan lagu 'Good Morning to All' atau 'Happy Birthday.'

Hanya pada bulan Februari 2016, mahkamah menolak permohonan Warner untuk terus mengutip royalti sebanyak RM8.8 juta setahun yang diperolehi hasil pelesenan lagu tersebut dan kini, lagu tersebut menjadi hak milik orang ramai.


10 Negara Paling Kecil Di Dunia

Ramai yang tahu negeri seperti Perlis dan Pulau Pinang merupakan negeri terkecil yang ada di Malaysia. Orang ramai juga menganggap negara seperti Singapura merupakan negara-negara yang kecil tetapi tidak ramai yang tahu bahawa masih wujud negara yang lebih kecil daripada negeri-negeri di Malaysia.

Fakta menarik tentang Singapura ialah ia merupakan sebuah negara yang mempunyai keluasan bersaiz 687 km² dan mempunyai saiz lebih kecil daripada negeri Perlis yang bersaiz 821 km²  dan Pulau Pinang yang bersaiz 1048 km². Namun keluasan ini sebenarnya boleh dianggap besar kerana negara-negara di bawah mempunyai saiz berkali-kali ganda lebih kecil daripada negeri-negeri ini.

Ramai yang pasti tertanya jika negara ini sangat kecil, bagaimana ia boleh terus kekal dengan ekonomi yang tidak seberapa. Sebenarnya ekonomi negara-negara ini boleh dianggap agak kukuh kerana kebanyakkan negara ini merupakan tempat pelancongan yang memperoleh banyak keuntungan daripada pelancong asing. Jika berkesempatan, jangan terlepas peluang untuk menikmati keindahan negara ini.

Malta merupakan sebuah negara pulau yang terletak di Laut Mediterranean. Negara ini sebenarnya terdiri daripada 3 pulau iaitu Gozo, Comino dan Malta. Republik Malta mempunyai jumlah penduduk seramai 450,000 membuatkan negara ini sebagai salah satu negara yang terpadat di dunia. Salah satu tarikan bagi pelancong-pelancong kerana ia terkenal dengan cuaca cerahnya, pantai-pantai yang menarik, kehidupan malam yang meriah serta kaya dengan sejarah lampau.

Maldives merupakan sebuah tempat percutian yang digemari ramai dan ia merupakan negara terkecil di Asia. Jika anda mencari Maldives di Google Map, anda harus zoom sebanyak 3-4 kali untuk melihat kerana ia sangat kecil. Maldives terkenal dengan pantai pasir putihnya selain air laut yang berwarna biru kristal menjadi tarikan utama pelancong. Jika hendak melancong ke Maldives, anda harus sediakan wang yang sangat banyak.

Negara ini merupakan gabungan dua pantai Caribbean dan ia merupakan antaranya pulau pertama yang dipenuhi dengan orang-orang daripada Eropah. Seperti negara-negara dalam senarai, ekonomi utama negara ini juga bergantung kepada pelancongan. Untuk mereka yang suka menyelam, anda amat digalakkan ke negara ini kerana iai mempunyai berbagai jenis hidupan marin.

Republik Pulau Marshall merupakan sebuah pulau yang boleh dijumpai di Lautan Pasifik. Ia terletak antara tengah-tengah pulau Hawaii dan benua Australia. Sekeliling pulau ini mempunyai biodiversiti yang hebat dan terdapat sehingga 800 spesis ikan selain sebanyak 160 spesis batu karang. Selain itu, anda juga dapat mencuba menaiki kapal karam di kawasan sekililing pulau ini.

Negara ini merupakan sebuah negara terpencil di antara Switzerland dan Austria. Liechtenstein juga merupakan satu-satunya negara yang terletak di Alps. Negara berbahasa Jerman ini merupakan negara terkaya di dunia berdasarkan nilai kasar keluaran dalam negara (GDP) per kapita dengan kadar pengangguran terendah dunia iaitu 1.5%. Disebabkan tiada lapangan terbang, anda harus mendarat di lapangan terbang Zurich untuk sampai ke negara ini yang diperintah oleh seorang putera.

San Marino terletak dalam Itali namun ia bukan sebahagian daripada negara Itali. Negara ini juga merupakan sebuah negara yang mempunyai suasana tenang dan juga merupakan antara negara yang terkaya di dunia berdasarkan GDP per kapita. Negara ketiga terkecil di Eropah ini mempunyai jumlah penduduk seramai 30,000. Gambar di atas menunjukkan Guaita kubu tertua negara ini dengan pemandangan yang indah.

Negara yang pernah dikenali sebagai Pulau Ellice ini terletak di Lautan Pasifik dan berada di timur laut Australia. Seramai 10,000 orang penduduk menetap di negara ini dan hanya mempunyai jalan raya yang jaraknya hanya 8 km. Negara ini hanya mempunyai satu hospital dan ia pernah dijajah oleh British sebelum mencapai kemerdekaan pada 1978.

Walaupun ia mempunyai tarikan yang menarik seperti pantai laut biru kristal, namun tidak ramai pelancong yang datang kerana jaraknya yang jauh. Pada tahun 2010, pelancong yang bercuti ke negara ini kurang daripada 2,000 dan 65% datang disebabkan oleh urusan perniagaan.

Nauru merupakan negara pulau yang terkecil di dunia dan ia terkenal pada tahun 1980 kerana perlombongan fosfat tapi sekarang ia hanya merupakan pulau yang sepi. Tidak ramai pelancongan yang datang ke sini selepas hampir semua sumber fosfat di negara ini telah habis. 90% daripada penduduk negara ini tidak mempunyai pekerjaan dan salah satu fakta menarik tentang negara ini ialah ia mempunyai mempunyai kadar obesiti kedua tertinggi dunia.

Bagi peminat bola sepak, anda pasti terkejut kerana tidak pernah menyangka Monaco merupakan sebuah negara. Monaco terkenal buat mereka yang gemar berjudi, barangan mewah dan bersiar-siar menaiki bot.. Ia bersempadan dengan negara Perancis dan disebabkan negara ini sangat kecil, kelab pasukan bolasepaknya terpaksa masuk dengan liga negara Perancis. Negara ini merupakan negara paling padat di dunia.

Negara terkecil ini dikelilingi oleh bandar Rom di Itali dan terkenal dengan kerana ia merupakan pusat Gereja Katolik. Negara ini mempunyai gereja terbesar di dunia dan ia juga merupakan tempat yang sesuai buat mereka yang meminati seni kerana banyak karya zaman Renaissance yang dipaparkan di negara ini. Ekonomi negara ini disumbang oleh 1 billion ahli Gereja Katolik Rom.


5 Pemain Handalan Dunia Yang Tidak Disangka Tiada Kaps Antarabangsa

Walaupun kelab bola sepak lebih dominan dengan kedua-dua peminat dan pemain, mendapat panggilan antarabangsa masih merupakan puncak karier bagi pemain. Ramai pemain hebat memahat nama mereka dengan beraksi cemerlang untuk negara mereka.

Namun ada juga pemain yang hebat tetapi gagal untuk mendapatkan panggilan kebangsaan dalam kerjaya mereka. Dalam senarai ini, kita melihat beberapa pemain terbaik yang bermain di Liga Perdana tetapi tidak mewakili negara mereka.

Beliau membuat kemunculan pertamanya di Liga Perdana dengan QPR. Austin menjaringkan 18 gol, menduduki tempat keempat dalam senarai penjaring terbanyak. Walaupun dia gagal mengekalkan QPR dalam liga, dia mendapat banyak pujian daripada pakar-pakar bola sepak.

Dia telah membuktikan dirinya sebagai pemain penyerang yang konsisten tetapi mendapati dirinya semakin ketinggalan selepas kecederaan memusnahkan panggilan antarabangsa pertamanya pada 2014-15.

Jamie Vardy tampil cemerlang ketika Austin bergelut di Liga Kejohanan dan bertarung melawan kecederaan ketika Harry Kane dan Marcus Rashford muncul lalu terus membatasi peluangnya. Dia dinamakan di bangku simpanan untuk perlawanan kelayakan Euro 2016 tetapi tidak membuat penampilan.

Apa yang menyedihkan Austin adalah fakta bahawa pemain seperti David Nugent dan Jay Bothroyd, yang kedua-duanya bukanlah pemain terbaik mempunyai kaps untuk England manakala dia tidak memilikinya.

Pemain sayap Itali ini menghabiskan masa tujuh tahun di England bermain untuk West Ham United, Sheffield Wednesday dan Charlton Athletic. Memulakan kerjayanya di Lazio,warga Itali yang penuh kontroversi ini kemudiannya mewakili Milan, Napoli dan Celtic sebelum bermain untuk Sheffield Wednesday pada tahun 1997.

Di Canio menandatangani kontrak untuk West Ham satu musim kemudian dan menjaringkan 12 gol, memainkan peranan besar ketika kelab timur London itu meraih tangga ke-5 dalam liga dan layak ke Piala UEFA.

Semasa kariernya di Itali, dia bermain untuk pasukan gergasi seperti Milan, Juventus dan Napoli dan berjaya dalam semua tugasnya di sana.

Di Canio dipuji sebagai wira West Ham oleh bekas bos Harry Redknapp dan Jermain Defoe yang mendakwa profesionalisma Di Canio mempengaruhi anggota skuad yang lebih muda. Sikapnya yang panas baran mungkin menjadi alasan mengapa beliau tidak dipanggil menganggotai pasukan kebangsaan selepas digugurkan dari permainan dalam skuad muda Itali selepas beberapa perselisihan.

Carlo Cudicini adalah pemain nombor 1 Chelsea sehinggalah ketibaan Petr Cech. Penjaga gawang Itali itu dikhabarkan akan mewakili England selepas persembahannya yang mengagumkan untuk Chelsea. Malah, bekas pengurus England, Sven Goran Eriksson mengaku telah berusaha sedaya upaya mencari jalan untuk memasukkan Cudicini ke dalam pasukan England kerana beliau jauh lebih bagus daripada semua penjaga gol pilihan England ketika itu.

Cudicini adalah pemain tetap untuk Itali U-18 dan bermain sekali untuk pasukan Itali U-21. Beliau dinamakan Penjaga Gol Terbaik pada 2002-2003. Walau bagaimanapun, beliau tidak mendapat panggilan untuk Piala Dunia 2002 meskipun berada di puncak prestasi. Ini adalah kerana Buffon, yang masih merupakan penjaga gol utama Itali dan Francesco Toldo di kedudukan kedua. Cudicini juga disenaraikan sebagai antara penjaga gol terbaik sepanjang masa di Liga Perdana .

Kecederaan menghalang kemajuannya dan Cudicini, walaupun tidak bermain dengan potensi penuhnya adalah penjaga gol yang sepatutnya mempunyai sekurang-kurangnya beberapa kaps antarabangsa.

Mikel Arteta gagal menembusi 'tembok' tengah yang terdiri daripada Andres Iniesta, Xavi, Xabi Alonso dan Sergio Busquets dalam usahanya untuk mewakili Sepanyol. Arteta adalah pemain yang hebat, dianggap akan menjadi pemain terbaik di Everton.

Beliau tiba di Merseyside pada tahun 2005, menyertai Toffees sebagai pemain pinjaman. Prestasinya yang bagus menjadikannya pemain tetap dan kekal selama enam tahun di kelab tersebut. 162 penampilan, 27 gol dan dikenali sebagai pemimpin dalam bilik persalinan. Dia membuat perpindahan ke Arsenal pada tahun 2011, dan bersara di sana.

Arteta juga dikaitkan dengan panggilan ke skuad England di bawah peraturan kewarganegaraan lima tahun. Kecederaan sebelum Euro 2008 merosakkan peluang yang paling hampir untuknya membuat penampilan antarabangsa.

Arteta adalah antara beberapa bintang berbakat yang gagal mendapat panggilan skuad kebangsaan Sepanyol kerana fenomena Barcelona pada akhir 2000 dan awal dekad ini.

926 Kemunculan, 4 Piala Liga, 3 Piala FA, 1 Piala Pemenang Piala Eropah, 1 Piala Super Eropah, 3 Perisai Komuniti, 3 Liga Juara-Juara dan tiada aksi Antarabangsa. Steve Bruce dianggap sebagai pemain pertahanan tengah terbaik di era Liga Perdana Inggeris dan dianggap sebagai legenda Manchester United.

Beliau bersara pada 1997, menamatkan kerjayanya di Sheffield United. Bruce tidak mendapat sebarang panggilan antarabangsa sehinggalah umurnya hampir 35 tahun ketika England dijangka menentang Nigeria. Beliau menolak peluang itu kerana belaiu percaya bahawa panggilan itu dibuat atas alasan simpati. Steve Bruce dinamakan dalam Pasukan Liga Perdana Terbaik Dekad antara 1990-2000 oleh PFA.

Tanpa diketahui sebabnya, Bruce mungkin salah satu bintang Liga Perdana terbaik yang tidak pernah memenangi kaps antarabangsa.


Benarkah Kerja Petik Buah di Australia Sebenarnya Sindiket Perhambaan Moden?

Artikel ini asalnya bertajuk "Wartawan Malaysia Bakal Dedahkan Sindiket Perhambaan Moden Pemetik Buah di Australia". Dikemaskini pada 10 Jun 2022.

Seorang wartawan Malaysia yang telah menyamar sebagai pekerja luar bakal mendedahkan hasil siasatan beliau berkenaan karier pemetik buah yang popular bagi rakyat Malaysia di Victoria, Australia melalui satu jawatankuasa yang ditubuhkan oleh kerajaan Australia minggu depan.

Saiful Hasam, wartawan Utusan Malaysia mendedahkan bagaimana pekerja-pekerja di situ dikawal mental mereka menggunakan agama dan dijerat dengan hutang yang membuatkan pekerja-pekerja di situ tidak dapat lari. Pemetik buah yang bekerja secara tidak sah dipancing ke Australia dengan kisah ganjaran tinggi, kata Saiful.

Namun apabila tiba di sana, mereka  menyedari gaji yang akan mereka perolehi sebenarnya kecil, pekerja hanya dibenarkan tinggal dalam keadaan sempit serta diperangkap dengan perjanjian kontrak yang merugikan mereka. Saiful memberi amaran yang operasi penipuan itu masih lagi berleluasa sehingga kini.

Kisah Saiful bermula pada 2016 apabila tiba di Australia untuk bekerja sebagai pemetik buah. DIa dijanjikan gaji RM360 untuk bekerja 24 jam dalam tempoh 4 hari. Majoriti wang gajinya diambil untuk membayar sewa rumah kecil yang terpaksa dikongsi dengan 11 orang pekerja lain dan pendapatannya hanya sekitar RM65 yang beliau perolehi dalam tangan.

"Kisah mereka semua sama," kata Saiful. "Bagi kami, kami perlu mencukupkan kuota pokok yang dipetik hanya untuk membayar sewa rumah semata-mata. Pendapatan saya pula hanya cukup-cukup. SImpati saya melihat pekerja-pekerja diambil kesempatan kerana ramai di antara mereka betul-betul komited."

Pendedahan Saiful melalui Fairfax Media tahun lepas mendesak kerajaan Australia memperkenalkan akta yang mengawal sistem perhambaan secara moden. Pihak penyiasat melalui sebuah jawatankuasa kini sedang menjalankan siasatan dan Saiful akan ke Australia bagi menyampaikan bukti yang telah beliau kumpul, minggu depan.

Apabila ditanya adakah pernah pihak pekerja menyuarakan kebimbangan pada pihak majikan, Saiful menjawab yang pihak majikan akan menggunakan agama sebagai hujah.

"Individu yang dilantik sebagai ketua kami kerap menenangkan pekerja yang mengeluh dengan meminta agar semua pekerja bersabar, ini semua mungkin dugaan bagi kami semua di Australia dan dia meminta kami berharap (berdoa) agar satu hari nanti kami akan mempunyai duit yang cukup," ujar Saiful.

Jawatankuasa yang ditubuhkan bertanggungjawab untuk menyediakan laporan berkenaan apa yang telah berlaku serta mengusulkan cadangan yang mampu menyekat aktiviti perhambaan yang kerap berlaku di Australia ini.

Selepas pendedahan tahun lepas, pada bulan Ogos tahun ini, mahkamah Australia sudah pun mewajibkan semua syarikat yang mempunyai pendapatan kasar AUD100 juta tahunan untuk menghantar laporan berkenaan sistem pengambilan kerja yang mereka amalkan.

Wakil pihak persatuan penanam buah Australia yang dinamakan Citrus Austrlia, Tania Chapman pula meletakkan beban kesalahan kepada pihak pekerja asing yang menyalahgunakan visa merek. Menurut Tania, menyalahkan petani dan peladang tidak tepat, kerana majoriti yang berada di bawah CItrus Australia menggunakan saluran pengambilan pekerja yang betul.

"Kebiasaannya, syarikat peladang membayar amaun yang sepatutnya kepada syarikat yang menguruskan pekerja, namun apa yang berlaku, syarikat enggan menyerahkan amaun secara penuh kepada pekerja sebagai pendapatan. Ini mengakibatkan masyarakat Australia dipandang negatif kerana mengambil peluang kewujudan tenaga buruh murah," kata Tania.

Pengenalan akta dan dasar yang lebih menyeluruh tidak membantu, ujar Tania. Apa yang lebih mustahak adalah sistem yang mampu mendedahkan pihak pekerja untuk mengetahui hak mereka sebagai pekerja asing. Tania menekankan agar pekerja yang masuk faham tentang tanggungjawab, hak dan undang-undang kemasukan pekerja asing Australia.

Apa pun pandangan yang disuarakan, yang kita harapkan adalah pendedahan berkenaan isu ini dapat diperjelaskan lagi melalui maklumat-maklumat yang bakal didedahkan oleh wartawan kita, yang cukup berani membahayakan dirinya sendiri dalam mencari kebenaran dan berkemungkinan menyelamat ribuan rakyat Malaysia yang sudah pasti menyimpan impian ke Austrlia, untuk memetik buah bagi menjana pendapatan tinggi.


Realiti Sebenar 'Islamophobia' Dalam Politik Negara Barat

'Islamophobia' atau ketakutan terhadap Islam merupakan satu gejala yang telah lama wujud, namun hanya kebelakangan ini saja semakin menjadi-jadi. Penduduk kebanyakan negara ditakutkan dengan agenda-agenda anti Islam yang dengan mudah mengaitkan Islam sebagai agama keganasan, khasnya di negara-negara Eropah.

Walau pelbagai cubaan dilakukan untuk sekurang-kurangnya mendidik dan cuba membuka mata masyarakat Eropah tentang salah faham mereka terhadap Islam, ramai yang masih memilih untuk memekakkan mata dan membutakan telinga, didorong oleh rasa benci yang tidak diketahui datang dari mana.

Sebuah laporan yang telah diterbitkan oleh Political, Economic and Social Research (SETA) mendapati gerakan fobia terhadap Islam ini semakin menyusup ke dalam gerakan politik, media, politik jalanan dan bidang perniagaan di 25 negara Eropah. Tidak dibantu lagi dengan masalah yang timbul akibat pengasingan anak-anak muda Muslim Eropah yang lahir di negara-negara Eropah, namun dipinggirkan atas dasar agama.

Berikut adalah kesimpulan yang diperolehi hasil dari kajian SETA itu terhadap beberapa negara Eropah.

Di Finland, komuniti Muslim di sana menghadapi tentangan selepas pelan pembinaan sebuah masjid di Helsinki diprotes kerana dianggap akan menyebarkan gerakan radikal serta menyebarkan pencemaran bunyi, pencemaran kebersihan serta sentimen kacau bilau. Sentimen anti Islam yang dikeluarkan oleh ahli politik Finland juga tidak dibanteras, selain daripada blog dan portal berita internet yang menyebarkan Islamophobic dibiarkan berleluasa.

Parti sayap kanan Norway mendesak rakyat Norway untuk bangkit menentang Islam dan Muslim. Tunjuk perasaan di Oslo kerap diadakan bagi membantah hak Muslim di Norway anjuran badan-badan tertentu. Berlaku satu kes di mana seorang penunjuk perasaan secara terang-terangan menghina seorang wartawan berdarah Pakistan-Norway dengan mengatakan "aku di sini untuk menunjukkan bantahan pada orang tak guna seperti engkau orang Muslim. Pelarian jahanam."

Menurut laporan, sentimen Islamophobia semakin meningkat di Croatia selepas insiden pembunuhan seorang warga Croatia bernama Tomislav Salopek oleh pejuang DAESH di Mesir. Parti-parti politik di Croatia mula memainkan sentimen anti Islam serta mengkritik kemasukan pelarian Muslim ke negara mereka, yang mengganggu tradisi, budaya dan corak hidup masyarakat mereka.

Ahli politik Patriotic Coalition, Ladislav Ilcic menyatakan walaupun hak kanak-kanak pelarian yang lahir di Coratia sama, namun mereka tidak sama dengan kanak-kanak berketurunan Eropah. Kenyataan itu mendapat sokongan beberapa orang pemimpin lain serta media.

Sementara itu di Hungary yang mempunyai sejarah yang positif tentang Islam, Perdana Menteri Hungary, Viktor Orban menyifatkan kemasukan pelarian ke Hungary sebagai satu ancaman pada masyarakat mereka. Orban mengatakan pengalaman Hungary yang pernah diperintah kerajaan Ottoman selama 150 tahun, membuatkan masyarakat Hungary tidak lagi mahu hidup bersama-sama dengan orang Muslim.

Perancis yang mempunyai populasi masyarakat Muslim paling besar di Eropah mengalami kenaikan mendadak sentimen anti Muslim, tidak dibantu dengan serangan ke atas Charlie Hebdo dan Saint Denisoleh pengganas. Imam serta masjid diserbu puak anti Muslim dengan dasar kerajaan mula melakukan pengasingan agama daripada tempat awam.

Diskriminasi terhadap wanita Muslim melalui pengharaman pemakaian tudung serta persepsi negatif di tempat kerja menyulitkan lagi situasi orang Muslim di Perancis. Sehingga 2015, 63 kali serangan telah berlaku pada masjid-masjid di Perancis, dengan 7 kes cubaan membakar dan 4 kes telah dilaporkan menyebab kemusnahan teruk.

Di Jerman pula, masyarakat di sana mendapat dorongan daripada gerakan Patriotic Europeans Against the Islamization of the West atau PEGIDA yang membantah sekeras-kerasnya kemasukan pendatang Muslim ke Jerman. Berjaya mengumpulkan hampir 25,000 penunjuk perasaan setiap kali perhimpunan, PEGIDA banyak mengapikan sentimen anti Islam di Jerman.

Pihak sekolah di Jerman juga diberikan kebenaran untuk memilih sama ada mahu atau tidak mengambil wanita Muslim bertudung bekerja dan memutuskan sendiri sama ada individu Muslim itu dikelaskan sebagai satu bentuk ancaman atau bukan kepada organisasi mereka.

Sentimen anti Islam semakin kuat kedengaran selepas kemenangan parti Konservatif pada tahun 2015. Gerakan anti Islam di UK didokong kuat oleh The Henry Jackson Society (HJS) yang kerap membawa agenda pro Israel serta menganjurkan aktiviti-aktiviti bersifat anti Islam.

Sentimen itu juga merebak pada sektor perniagaan. Statistik menunjukkan wanita Muslim yang memakai tudung sukar mendapat peluang pekerjaan atau akan dihina di tempat kerja, dengan kadar peratusan 65% tidak akan diambil kerja berbanding wanita beragama Kristian. Bagi lelaki pula, peluang untuk lelaki Muslim mendapatkan peluang pekerjaan adalah 34% berbanding lelaki beragama Kristian yang mempunyai umur dan kelayakan yang sama.


31 Jenama Malaysia Yang Terkenal Di Luar Negara

Sekiranya menonton rancangan televisyen Hollywood, pasti anda sedar ramai selebriti luar berbangga sekiranya memilik kasut rekaan Jimmy Choo. Kasut rekaan beliau sangat dipandang tinggi oleh barat, kerana kualiti yang tinggi serta rekaan yang menarik. Siapa sangka bahawa Jimmy Choo ini merupakan seorang rakyat Malaysia? Siapa sangka Jimmy Choo adalah jenama Malaysia?

Jimmy Choo dilahirkan di Pulau Pinang pada 15 November 1948 di dalam keluarga pembuat kasut. Nama keluarganya adalah Chow, namun telah tersalah eja di dalam surat beranak beliau. Beliau telah diajar untuk membuat kasut oleh bapa beliau sejak berumur 11 tahun lagi.

Choo menyambung pelajaran ke Cordwainers Technical College di Hackney (kini sebahagian daripada London College of Fashion) dan berjaya menamatkan pengajian pada tahun 1983. Keluarga beliau bukanlah keluarga berada.

Beliau terpaksa bekerja secara sambilan di restoran dan menjadi tukang cuci di kilang kasut bagi menyara kehidupan serta membayar yuran pengajian. Selepas tamat belajar di Hackney, beliau membuka sebuah kedai kasut pada tahun 1986 dengan menyewa bangunan lama hospital.

Seni pertukangan dan rekaan kasut beliau kemudiannya disedari dan kasut-kasut ciptaan beliau telah dipaparkan dalam 8 muka surat majalah terkenal Vogue pada tahun 1988. Penaungan kasut Jimmy Choo oleh Princess Diana sekitar tahun 1990an terus menaikkan imej jenama tersebut.

Pada tahun 1996, Jimmy Choo dan seorang editor aksesori British Vogue iaitu Tamara Mellon telah bersama beliau menubuhkan Jimmy Choo Ltd. Pada April 2001, Choo menjual 50% pegangan saham syarikat tersebut dengan harga £10 juta (RM56 juta).

Dengan penjualan ini, beliau dapat menumpukan sepenuh masanya kepada Jimmy Choo Couture yang eksklusif di bawah lesen Jimmy Choo Ltd. Selain kasut, Jimmy Choo turut mengeluarkan produk aksesori wanita yang lain seperti beg tangan dan sebagainya.

Kini, sebut sahaja Jimmy Choo di mana sahaja di pelusuk dunia, pasti orang ramai tahu akan jenama eksklusif ini. Ramai tahu jenama malaysia ini terkenal di luar negara.

Semasa muda remaja, semasa tengah seronok main permainan video, ibu selalu suruh pergi ke kedai runcit untuk belikan rempah BABA's. Katanya hendak masak gulai kari kepala ikan. Fuh, merecik. Ingatkan produk India, tapi bukan, produk Malaysia rupanya.

Pada sekitar tahun 1976, seorang pemuda dalam lingkungan umur 30an telah menggunakan semua wang simpanannya untuk membeli sebuah van, dan mula berniaga pelbagai barangan secara bergerak di sekitar Lembah Klang.

Kehadiran beliau sebanyak 2 bulan sekali di kawasan perumahan, dengan van yang diisi penuh dengan keperluan memasak, daripada beras ke rempah kering serta bumbu, sememangnya dinantikan oleh ramai suri rumah. Para suri rumah sangat menghargai kredit yang diberikan beliau melalui buku 555.

Kadang-kadang, para pelanggan akan membuat permintaan seperti rempah ratus yang tidak dijual beliau. Kerana semangat berniaga, beliau berusaha sedaya upaya memenuhi kehendak pelanggan beliau.

Permintaan seperti ini membuatkan beliau mencuba membuat campuran khas serbuk rempah bagi memenuhi keperluan pelanggan beliau yang berbilang kaum.

Melalui trial-and-error, dan maklum balas pelanggan tetap terhadap produk baharunya itu, beliau sentiasa memperbaiki resipi rempah tersebut hari demi hari, sehingga berjaya menjadi barang dagangan penting untuk perniagaan beliau. Perniagaan van beliau

Disebabkan permintaan yang tinggi, beliau terpaksa meluangkan masa selama 4 hari seminggu bagi menghasilkan produk rempah beliau, dan 3 hari selebihnya digunakan untuk menjual produk tersebut.

Kini, BABA's mempunyai lebih 30 produk terdiri daripada Masala Mixes, Pure Spice Powders, Pure Flours, Staple Food Mixes dan macam-macam lagi. Harini produk BABA's turut boleh dijumpai di luar negara seperti di Australia, Canada, China, Fiji, United Kingdom dan banyak lagi. Sungguh bangga penulis menjadi rakyat negara Malaysia.

Nota: Tidak diketahui siapakah gerangan pemuda yang memulakan syarikat BABA's. Namun kisah beliau ini terpampang di laman sesawang BABA's.

Siapa tidak sukakan snek atau biskut untuk dinikmati bersama minuman petang? Kegemaran penulis adalah biskut Munchy's LEXUS perisa coklat dan mentega kacang. Siapa sangka Munchy's merupakan produk tempatan?

Munchy's diasaskan pada tahun 1991, di sebuah bandar kecil di selatan Malaysia, iaitu di Batu Pahat. Jenama Munchy's bermula apabila 2 orang beradik iaitu SK Tan dan LK Tan menubuhkan Munchy Food Industries. Dengan pelaburan awal sebanyak RM80,000, syarikat mereka berkembang dengan pantas.

Kemudiannya, 2 orang adik beradik mereka turut iaitu CK Tan dan Net Tan turut menyertai Munchy's.

Kapasiti pengeluaran produk syarikat ini meningkat dari tahun demi tahun dengan kerja kuat keluarga ini. Mereka menyasarkan untuk memasarkan produk Munchy's ke seluruh dunia. Destinasi luar negara pertama mereka adalah Afrika Selatan.

Kini, Munchy's mempunyai pelbagai jenis produk makanan dan boleh didapati di banyak negara termasuklah di Hong Kong, Iraq, Singapura, Korea Selatan, Bahrain dan banyak lagi.

Siapa tidak tahu tentang mesin urut OGAWA? Sudah tentu penulis akan sentiasa segar untuk menulis sekiranya mempunyai mesin kerusi urut OGAWA di rumah. Pasti datang banyak idea untuk menulis di atas kerusi OGAWA.

Ogawa dalama bahasa Jepun membawa maksud aliran. OGAWA mengambil maksud aliran ini sebagai konsep jenama. Aliran yang dimaksudkan adalah aliran darah dalam badan yang perlu dilancarkan bagi kesihatan yang baik.

OGAWA merupakan jenama kesihatan yang ditubuhkan pada tahun 1996 oleh Wong Lee Keong dan Lim Poh Kian. Sejak itu, OGAWA telah berkembang menjadi pemain utama dalam industri reka bentuk, pembangunan serta pemasaran kesihatan individu dan mesin kesihatan di Malaysia.

Ketika berusia belasan tahun, penulis kelihatan seperti tidak cukup makan, seakan-akan terbang di kala ada tiupan angin sepoi-sepoi bahasa. Ramai rakan-rakan mencadangkan Appeton Weight Gain bagi menambahkan berat badan. Ternyata berkesan.

Sehingga kini, jenama ini masih popular di kalangan rakyat Malaysia, dan siapa sangka Appeton merupakan jenama tempatan. Appeton dimiliki oleh Kotra Pharma, yang diasaskan pada 1982 dengan misi bagi mempromosikan kesihatan yang lebih baik dalam kalangan individu dari semua peringkat umur.

Antara pencapaian Appeton adalah 'Most Trusted Brand (Gold)' bagi kategori vitamin dan produk kesihatan tambahan oleh Reader's Digest Trusted Brands Award.

Selain air mineral Evian, air mineral Spritzer memang rasa sedap, tidak payau berbanding air mineral lain. Walaupun sedikit mahal, Spritzer menjadi pilihan penulis. Evian penulis tidak mampu.

Spritzer Group of Companies yang terdiri daripada 8 buah anak syarikat telah memfokuskan kepakaran mereka kepada pencarian, penghasilan serta pengedaran air mineral semulajadi, air mineral sparkling, air suling minuman, air gas perisa buah, air perisa buah dan macam-macam lagi, sejak penghujung 1980an,

Mungkin kedengaran mudah kerjanya, namun bahagian yang paling susah adalah memastikan air mineral tersebut betul-betul semulajadi, yakni tiada campuran kotoran mahupun bahan luar.

Disebabkan hal ini, syarikat tersebut perlu menjaga sumber air semulajadi yang terletak di Taiping, Perak dengan berhati-hati, agar sumber air semulajadi ini kekal tulen dan bersih.

Kini, Spritzer Berhad sendiri bernilai RM450 juta. Pada tahun 2016, syarikat tersebut berjaya menjana pendapatan sebanyak RM288 juta dengan keuntungan lebih kurang RM28.5 juta. Harini, Spritzer turut mengeksport produk mereka ke Singapura, Brunei, China, Hong Kong, Taiwan dan Papua New Guinea.

Perkataan 'Padini' itu sendiri berbunyi seakan perkataan Itali, seperti fettuccine. Namun siapa sangka Padini merupakan produk tempatan?

Padini mula beroperasi sebagai Hwayo Garments Manufacturers Company pada tahun 1971, dengan kepakaran dalam menghasilkan pakaian dan menjual secara wholesale. Terdapat beberapa jenama lain yang bernaung di bawah Padini seperti VINCCI, MIKI, SEED dan beberapa lagi.

Jenama VINCCI ditubuhkan pada tahun 1986 bagi menceburi pasaran yang menarik minat wanita dengan menjual kasut, beg tangan, tali pinggang dan beberapa aksesori lain.

Selain Malaysia, Padini turut mengeksport produk mereka ke pasaran luar negara seperti Thailand and Timur Tengah. Padini Holdings kini bernilai RM2.2 bilion, menjadikan syarikat ini syarikat fesyen terbesar di Malaysia.

Seperti jenama-jenama lain di dalam senarai ini, Lewré langsung tidak berbunyi tempatan. Perkataan Lewré seakan diadaptasi dari perkataan Perancis. Namun, hakikatnya, Lewre adalah nama kepada pengasas jenama ini, dan beliau adalah rakyat tempatan berbangsa Cina.

Lewré sebenarnya diasaskan pada tahun 1997 oleh Lewre Lew. Jenama ini mengeluarkan kasut serta aksesori bagi lelaki dan wanita. Beliau pernah berguru dengan pereka kasut terkenal, Jimmy Choo.

Kata beliau, beliau sangat bernasib baik kerana Jimmy Choo seorang yang sangat pemurah dengan ilmu, tidak kedekut untuk berkongsi kisah kejayaan beliau. Peluang untuk bekerjasama dengan Jimmy Choo memberi beliau pendedahan serta pemahaman yang lebih mendalam tentang bagaimana untuk membina sebuah jenama.

Kini, jenama Lewré menjadi pilihan selebriti dan kerabat diraja tempatan dan luar negara. Seperti jenama Jimmy Choo, produk kasut Lewré turut boleh dijumpai di luar negara seperti di Kanada, Denmark, Mesir, Singapura, Pakistan, United Kingdom dan lain-lain.

Jefferson merupakan sebuah jenama yang mempamerkan trend fesyen terkini yang menjadi pilihan ramai. Dengan potongan baju dan jeans yang slim fit, jenama Jefferson 'kena' dengan citarasa remaja di Malaysia.

Sejarah Jefferson berbalik ke tahun 1980an, di mana jahitan secara customised merupakan suatu trend di Pulau Pinang, dengan ribuan pelanggan berpusu ke Jefferson bagi mendapatkan servis tersebut. Syarikat ini bermula di bangunan Komtar pada tahun 1987, di bawah nama Jefferson Fashion Design.

Pada Mac 1995, Jefferson telah bergabung dengan Amity Center Sdn. Bhd. bagi menghadapi perluasan empayar perniagaan Jefferson. Penggabungan ini membolehkan Jefferson mempelbagaikan produk mereka, serta memperagakan pelbagai jenis fesyen pakaian serta aksesori yang trendy.

Bagi penggemar coklat, kalau ke Langkawi memang tidak sah kalau tidak beli coklat Beryl's. Selain Langkawi, Beryl's boleh dijumpai dengan mudah di kawasan bebas cukai seperti lapangan terbang.

Bunyi seperti produk luar, Beryl's merupakan produk tempatan di bawah syarikat Beryl's Chocolate and Confectionery Sdn. Bhd., yang ditubuhkan pada tahun 1995. Fokus utama syarikat ini adalah untuk menghasilkan coklat terbaik bagi memenuhi permintaan pasaran tempatan dan luar negara.

Kilang pertama Beryl's terletak di sebuah bandar kecil Desa Serdang di selatan Kuala Lumpur. Beryl's bermula dengan pembuatan coklat dalam pek yang dijual terutamanya di kedai bebas cukai dan supermarket di seluruh negara.

Pada tahun 2008 dan 2013, syarikat ini membuka 2 lagi kilang bagi memenuhi permintaan pelanggan dan seterusnya mencipta serta menghasilkan lebih banyak produk baharu.

Kini, Beryl's chocolates boleh dijumpai bukan sahaja di Malaysia, malah di beberapa negara lain seperti Jepun, Singapura, Vietnam, India, Maldives, New Zealand dan banyak lagi.

Dutch Lady dalam bahasa melayu bermaksud wanita Belanda. Namun, sekiranya anda sangka Dutch Lady berasal dari Belanda, maka sangkaan anda itu 50-50 betul. Mengapa begitu?

Syarikat ini bermula sebagai Pacific Milk Industries (Malaya) Sdn. Bhd. pada 28 May 1963 dengan tujuan operasi untuk menghasilkan susu pekat manis di Petaling Jaya. Walaupun syarikat ini dimiliki oleh syarikat Belanda, Dutch Lady memulakan operasi penghasilan susu pertama di Selangor, Malaysia.

Pada 24 September 1968, syarikat ini menjadi syarikat susu pertama yang disenaraikan di dalam Stock Exchanges Kuala Lumpur dan Singapura. Pada tahun 1975, syarikat ini menukarkan namanya kepada Dutch Baby Milk Industries (Malaya) Berhad, yang kemudiannya ditukarkan lagi kepada Dutch Lady Milk Industries Berhad.